Никоҳ шартномасига зарурат борми? – Сурхон тонги\nБош саҳифа / Жамият / Никоҳ шартномасига зарурат борми?\nИюл 18, 2018\tЖамият Изоҳ қолдириш 877 Кўрилди\nОила — авлодлар давомийлигини таъминловчи қадриятлар бешиги, келажак насллар учун бетакрор тарбия қўрғонидир. Шу боис, қадим замонлардан оила муқаддас саналиб келинган. Зеро халқнинг, миллатнинг келажаги оила билан боғлиқ. Чунки ҳар бир инсон оилада туғилади, вояга етади, боланинг келажакда ким ва қандай инсон бўлиб улғайишида оила муҳим ўрин тутади.\nҲар бир янги оиланинг бун- ёд бўлишида нафақат икки ёш, балки ота-она, қариндош уруғлар ҳам уларга йўл-йўриқ кўрсатиш билан қайсидир маънода иштирок этади. Қудалар бир-бирлари билан ёшларга бошланғич ҳаётларида зарур бўладиган буюмларни ўзаро келишган ҳолда олиб беришади, бу ҳам узоқ йиллардан буён давом этиб келаётган ўзаро келишув, норасмий шартнома ҳисобланади. Муқаддас динимизда никоҳланаётган келин-куёвлар эр-хотинликнинг шартлари, бурч ва мажбуриятлари билан таништирилиб ўтилади. Динимизда эр хотинини боқиши, рафиқасига нисбатан меҳр-шавқатли бўлиши, хотиннинг эрига нисбатан итоатгўй, вафодор бўлиши каби бир қатор шаърий мажбуриятлар айтиб ўтилади.\nШу билан бирга, никоҳнинг расмий шартномаси ҳам борки, унинг ёрдамида ёшлар турмушда мулкий ва ўзаро муносабатларни тартибга солишади. Бу Оила кодексида ўз аксини топганига ўн йиллардан ошган бўлса-да, миллий менталитетимиз сабаб, жамият ҳаётига тўла сингиб улгурмади. Никоҳ шартномаси ҳақида сўз кетса, тан олайлик, кўпчиликда савол пайдо бўлади. Дарвоқе, никоҳ шартномаси нима?\n“Никоҳланувчи шахсларнинг ёки эр ва хотиннинг никоҳда бўлган даврида ва (ёки) эр ва хотин никоҳдан ажратилган тақдирда уларнинг мулкий ҳуқуқ ҳамда мажбуриятларини белгиловчи келишуви никоҳ шартномаси деб ҳисобланади”, деб кўрсатилган Оила кодексининг 29-моддасида. Никоҳ шартномаси никоҳ давлат рўйхатига олинган кундан бошлаб кучга киради. Никоҳ шартномаси ёзма шаклда тузилади ва нотариал тартибда тасдиқланади.\nНикоҳ шартномасига кўра, биргаликда умумий мулкнинг қонунда белгиланган тартибини ўзгартиришга, барча мол-мулкка унинг айрим турларига ёхуд эр ва хотиндан ҳар бирининг мол-мулкига нисбатан биргаликдаги, улушли ёки алоҳида эгалик қилиш тартибини ўрнатишга ҳақлидир. Эр ва хотин шартномасида ўзаро моддий таъминот бериш, оила харажатларини кўтариш, бир-бирининг даромадида иштирок этиш, бошқа шахслар билан мулкий муносабатлар тузиш, биргаликда тадбиркорлик фаолияти билан шуғулланиш бўйича ўз ҳуқуқ ва мажбуриятларини белгилаб олишга, никоҳдан ажралганда эр ва хотиндан ҳар бирига бериладиган мулкни аниқлаб олишга, шунингдек, никоҳ шартномасига эр ва хотиннинг мулкий муносабатларига оид бош қа қоидалар ўрнатишга ҳақли. Никоҳ шартномаси ҳақидаги ушбу кўчирмани ўқиб, ҳеч ким ёмон ниятда, ажрашиб кетиб, мол-мулкни бўлиб олиш учун оила қурмайди-ку, нима кераги бор бу шартноманинг де- йишингиз мумкин, лекин бундай хулоса чиқаришга шошилманг!\nҚадимда ҳам келин-куёвнинг мол-мулки бўлган ва бу қози томонидан васиқа қилиб берилган. Бугун бозор иқтисодиёти шароитида одамлар бойиди, мулкка эга бўлди. Бу эса ўз навбатида никоҳ шартномаси тузишни тақозо этмоқда. Ушбу шартноманинг қонун-қоидалари билан танишганда, “турмушимизни ёмон ниятлар билан бошлаймизми”, дея фикр юритади кўпчилик. Дейлик, сиз тадбиркорсиз, турмуш ўртоғингиз кўпинча чет элда бўлганлиги сабаб, сиз ўз тасарруфингиздаги мол-мулкингизнинг олди-сотдисида турмуш ўртоғингизнинг ҳам розилиги сўралмоқда, унинг узоқдан келиб розилигини олгунингизча мулкингизнинг баҳоси пасайиб кетди, хўш, бундан кўпроқ ким зарар кўради? Албатта, сиз!\nНикоҳ шартномасида ҳар ким ўз тасарруфидаги мулкни ўзи мустақил бошқариши, мумкинлиги кўрсатилади. Никоҳ бекор қилинган тақдирда ҳар кимнинг мол-мулки ўзида қолиши ва иккинчи тараф бу мулкни талаб қилишга ҳақли эмаслиги ҳақида банд киритилган. Ушбу кўчирма никоҳ шартномасининг фақатгина ажрим учун тузилмаслигини англатади.\nЭндигина оила қуриш остонасида турган ёшларга никоҳ шартномаси тузиш имкониятлари ҳақида айтилганда, улар шартнома номини эшитиши билан қўл силтайди, ажралиш бизнинг ҳаётимизда рўй бермайди, биз бир-биримизга қаттиқ ишонамиз, дейишади, лекин бу ҳаёт, унда ҳамма нарса содир бўлиши мумкин.\nФҲДЁ мудираси ажрим билан боғлиқ бир ҳолатни қуйидагича изоҳлади: “Оилавий келишмовчилик туфайли эр-хотин ажрашиш учун судга ариза топширдилар. Никоҳ бекор қилинди, келиннинг номида ўз отасининг ЯТТ( Якка тартибдаги тадбиркорлик) корхонаси қўйилган эди. Ажримдан кейин куёв қасддан қилдими билмайман, корхонага даъвогарлик қилди”. Албатта, ушбу ҳолатда фуқаро судга ариза ёзишга мажбур бўлади. Ўз-ўзидан иш чўзилади, низолар янада чигаллашади.\nСўнгги пайтларда бундай ҳолатларга кўп гувоҳ бўлаяпмиз. Бир сўз билан айтганда, никоҳ шартномаси доим сизнинг мулкий ҳуқуқларингизни ҳимоя қилади, қимматли вақтингизни, асабларингизни асрайди ва оилавий тушунмовчиликларнинг олдини олади.\nАлбатта, икки фуқаро ўртасидаги мулкий муносабат ҳақидаги шартномани мажбурий тусда йўлга қўйиб бўлмайди. Аммо хусусий мулк бўлган жойда никоҳ шартномаси ҳам амал қилиши ҳаётий зарурат. Никоҳ шартномасининг кенг оммалашиши фуқароларнинг ҳуқуқий маданияти ва бу борадаги ҳуқуқий тар ғибот билан боғлиқ.\nНикоҳ шартномасини истаган пайтда ўзгартириш, янги шарт, ҳуқуқ ва мажбуриятларни киритиш мумкин. Никоҳ шартномаси институтининг моҳиятини кенг оммага тушунарли тартибда етказишда ФҲДЁ органлари қошидаги ташкил этилган “Ёш оила” мактаблари машғулотларида бу масалага алоҳида эътибор қаратиш лозим.\nШу ўринда муҳим бир хабарни эслатиб ўтмоқчимиз. Президентимиз “Фуқаролик ҳолати далолатномаларини қайд этиш тизимини янада такомиллаштириш чора-тадбирлари тўғрисида”ги қарорни имзолади. Бунга кўра, 2018 йилнинг 1 июлидан никоҳ шартномасини ва алимент тўлаш ҳақида келишувни нотариал тасдиқлаганлик, судлар томонидан оталикни тан олиш (белгилаш), боланинг у ёки бу онадан туғилганлиги, шунингдек, туғилган вақти фактларини аниқлаш тўғрисидаги аризаларни кўрганлик учун давлат божи ундирилиши бекор қилинади.\nУшбу қарорнинг имзоланиши, фуқароларимизга никоҳ қуриш, ундан кейинги муносабатларда ҳақ-ҳуқуқларнинг поймол бўлмаслиги учун мус- таҳкам заминдир.\nНикоҳ шартномаси оила мустаҳкамлигининг гарови ҳисобланади, никоҳнинг мулкий ҳуқуқ ва мажбуриятларини зиммасига олиб, имзо чеккандан кейин, ҳар икки тарафнинг масъулияти ошиши табиий.\nХулоса қилиб айтганда, никоҳ шарномаси ўзаро ишонч ва мустаҳкам муносабатлар гаровидир!\nОлдинги Хавфсизликка риоя қилинг!\nКейинги Меҳнати халол


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жеймс Кэмерон “Аватар”нинг яна 4 қисмини суратга олишга сўз берди\t17:20, 15 апрель 2016\tРежиссёр Жеймс Кэмерон “Аватар” фантастик фильмининг давоми бўлган 4 қисмини суратга олишни режалаштирган. У бу ҳақда Лос-Анжелес шаҳрида ўтказилган Cinema Con анжуманида айтиб ўтди. Жеймс Кэмерон “Аватар”ни трилогия доирасига сиғмаганлиги учун буюк эпопеяга айлантиришни ният қилди, деб хабар берди “Lenta.ru” нашри. “Агар уч фильм билан чекланиб қоладиган бўлсак, тарихни қашшоқлаштириб қўямиз. Сўнгги йилларда энг сара сценарийнавислардан иборат гуруҳ билан иш олиб бормоқдаман. Улар коинотни ривожлантириб, янгидан-янги қаҳрамонларни, жонзотларни, янги оламларни ва маданиятларни дунёга келтирмоқда. Тўрт фильмнинг ҳар бири алоҳида, мустақил воқеаларни акс эттирса-да, улар битта сюжет чизиғига бирлашади. Фильм 2018, 2020, 2022 ва 2023 йилларда экран юзини кўради”, – деб изоҳ берди Кэмерон.\n2009 йил декабрда илк маротаба экранга чиққан “Аватар” фильми ҳалигача дунё кинематографияси тарихидаги энг кассабоп фильм бўлиб қолмоқда. Жеймс Кэмерон бу фильм прокатидан 28 миллион доллар даромад олган. Сэм Уортингтон ва Зоя Салданлар бош ролни ижро этган бу фильмда кўплаб иннавацион усуллардан, шу жумладан ҳаракатларни эгаллаш технологиясидан унумли фойдаланилган. Бу фильм “Оскар”нинг 9 номинациясида иштирок этиб, учта — “Энг яхши операторлик иши”, “Энг яхши визуал эффектлар” ва “ Энг яхши постановкачи рассом иши” каби учта мукофотни қўлга киритган.


Туркия Президенти Ражаб Тойиб Эрдўған Ўзбекистонга келади — Sof.uz\nЖАҲОН 229,376,015 206,044,618 4,707,301\nТуркия Президенти Ражаб Тойиб Эрдўған Ўзбекистонга келади\n29.06 09:38 570 Ўзбекистон\nТуркия Президенти Ражаб Тойиб Эрдўғаннинг жорий йил охиригача Тошкентга ташриф буюриши режалаштирилган. Ушбу масала кеча, 28 июнь куни Тошкентда ҳам муҳокама қилинган. Бу ҳақда Туркия-Ўзбекистон иқтисодий ҳамкорлик бўйича ҳукуматлараро комиссия йиғилишида Туркия вице-президенти Фуат Октай айтиб ўтди.\n“Туркия Президенти Ражаб Тойиб Эрдўғаннинг жорий йил охиригача Тошкентга ташриф буюриши режалаштирилган. Бу масала кеча, 28 июнь куни Тошкентда ҳам муҳокама қилинди”, дейди у.\nУнинг сўзларига кўра, ҳозирги Тошкентга ташриф якунлари бўйича икки туркий тилли давлатлар ўртасидаги ҳамкорликни янада чуқурлаштиришни назарда тутадиган 58 банддан иборат Ҳаракатлар режаси тўғрисида келишиб олинган.\n“Мулоқотнинг муҳим жиҳатларидан бири Туркия ва Ўзбекистон ўртасида имтиёзли савдо тўғрисида шартномани имзолашдир. Анқара Тошкентни ҳар томонлама қўллаб-қувватлашга тайёр. Бизнинг ҳамкорлигимиз ҳурмат ва ўзаро манфаат тамойилларига асосланади. Ишончим комилки, 2021 йил Туркия-Ўзбекистон алоқаларини ривожлантириш йили бўлади”, дейди Туркия вице-президенти.\nОктайнинг таъкидлашича, Туркия ва Ўзбекистон савдо ҳажмини йилига 10 миллиард долларга етказишни режалаштирмоқда. Келгуси йилларда ушбу мақсадга эришиш мумкинлиги қайд этилган.\n“Жорий йилнинг охирига келиб товар айирбошлаш ҳажми 4 миллиард долларни, 2023 йилга келиб эса 5 миллиард долларни ташкил этади”, дейди у.\n18.09 08:56 819\nБугун, 06:55 546\n15:45 1 Ўзбекистон\n15:43 5 Жаҳон\nБугун, 15:17 126 Ўзбекистон\nБугун, 15:04 5 Ўзбекистон\nБугун, 14:58 64 Ўзбекистон\nБугун, 10:24 64 Тиббиёт


Қамариддин Шайхов: Кимга тўй, кимга аза?.. Ўзбекистон телеканалларида Ақтўбе фожиаси концерт билан қаршиланди\n22 Январь 2018 15:47 1007\nҲамманинг дарди, ташвиши ўзига етгудек. Ишга, юмушларга чопамиз, рўзғорнинг камини тўлдиришга, орзу-ҳавасларимизни бир-бир рўёбга чиқаришга, ҳаётда ўз ўрнимизни топишга югурамиз, еламиз. Интернет, газета, телевидение орқали тарқалаётган хабарларнинг бирига парво қилсак, иккинчисини ўқишга вақт топмаймиз. Қаерларгадир шошамиз ўзимизча. Ўтган ҳафтанинг 18 январь куни Қозоғистон Республикаси Ақтўбе вилояти Ирғиз туманида содир бўлган фожиа кўпчилигимизни яна шошириб қўйди. Яшашга, ҳаётдан завқланишга, борига шукур, йўғига сабр қилишга, яқинларимиз дийдорига тўйишга, топган мол-дунёмиз жонимизни асраб қоломаслигини яна бир бор англашга шошдик.\n52 ўғлон орзулари, ҳаётнинг пасту баландликлари, тирикчилик ташвиши ортидан кетди. Нон тишлаб, орзу-ҳавасларга бурканиб чиққан остонасига куйган жасади солинган тобути қайтди. Бутун миллатни йиғлатиб, айбимизни, хатоларимизни, камчиликларимизни кўрсатиб кетди бояқишлар. Улар орасида ҳали ҳаётнинг завқини тотмаган, ёр-ёр эшитиб, оила қурмаган, оталик бахтини туймаган, фарзандининг “дада” дейишини эшитмаган, бу ҳақида орзулар қилишга-да улгурмаган йигитларнинг борлиги дилни янада вайрон қилади.\nХабарлар тинмади, гуруҳдаги кайфият ҳам мотам тутган оналарникидан қолишмасди. Телефон қўнғироғи сукунатимизни бузди. Қўнғироқ эгаси ўзини таништирди. У Ақтўбе фожиасида қурбон бўлган наманганлик Ирисов Фарход Муминжон ўғли ва Мингбаев Эргашбой Турсунбаевичнинг қариндоши эди.\nЎзимизча қилаётган ишимизда хайр бор деймиз, агар шу хайр ўша кунги телефон қўнғироғига жавоб бериш бўлса, билмадик... бизга бундай хайр керакми? Қўнғироқнинг мазмуни қуйидагича:\n“Уйимизга ички ишлар ходими келди, тайинли гап айтмади, юрагимизни олдириб ўтирибмиз. Интернетга кириб бўлмаяпти, рўйхатни қараб берсангиз, бизникиларнинг номи йўқми?”.\nТаҳририятимизга қўнғироқлар кўп бўлади, аммо бунақаси биринчи марта. Қурбон бўлганларнинг рўйхатини эълон қилаётганимизда уни ўқийдиганларнинг қанчалик азоб чекишини тасаввур қилиб кўрмагандик. Шу дам раҳматли бувимдан эшитган хотираларим ёдимга тушади. Иккинчи жаҳон уруши йиллари. Оғир даврлар бўлгани аниқ. Аёллар турмуш ўртоғи, оналар ўғлини олисга кузатиб, йўлига кўз тикиб ўтирган кунлар. “Почтальоннинг келишидан, келмаслигини сўраб дуо қилардик. У келган аксарият хонадонларда қувонч ўрнига аза очиларди. “Қора хат”ни етказганни лаънатлаб, қарғашарди”, дердилар бувим. – Почтальон эшик қоққан уйни пойлаб эсимиз кетар, ўғлидан мактуб келтирган бўлсин ишқилиб, дердик.\nБу хотираларни эслаб, ўзимизни ўша “қора хат” ташиган почтальонларга менгзадик. Қанчалик аламли, азобли бўлмасин, бундай хабарларни етказишга мажбурмиз.\n“Алло, Ирисов, Мингбаев дедингизми? Ҳозирча бу фамилияни тополмаяпмиз (асли кўзимизнинг тагида турибди). Шунга ўхшаш фамилиялар келтирилган, аммо ёзилиши бироз бошқача. Булар бошқа одамлар бўлса керак...”\nИчимиздан нималар ўтгани, ҳамон бизни нималар қийнаётгани ўзимизгагина аён. Қанийди, бу хабарни етказмасак, қанийди, шу автобус ёнмаса, қанийди, Ватандошларимиз тирикчилик дардида ўзга юртга ошиқмаса... Қанийдиларнинг охири йўқ.\nАқтўбе фожиасини ёритаётганлар қандай йўл тутаётгани бизни ўйлантирди. Бошқа ҳамкасбларимиз фаолиятини кузатдик. Интернет ОАВдагиларнинг виждони уйғоқ, ҳамма вазиятни аниқлаштириб, хабарларни давом эттиришга ҳаракат қиляпти. Кўнгилочарликни четга суриб, миллат қайғуси билан яшамоқда.\nПрезидент шу куни Сурхондарёга йўл олди. Давлат раҳбари ҳам бўлиб ўтган воқеаларга изоҳ берди. Кўп камчиликлар ўз вақтида тўғриланмаганини айтди. Жигарбандидан айрилган оилаларга ҳамдардлигини билдирди.\nТелевизорни ёқдик. Яшасин, Ўзбекистон телеканаллари! Куй-қўшиқ айни авжида. Бири “бир қараб ўтинг бизга, лейтенант” деб куйласа, иккинчиси “санда-манда позитив” деб азадан маза қилаётгандек. Телевидениедагилар тўйбоп қўшиқларни лоақал бир кун четга суриб тура олмади. Қайси каналга олманг ялла, қайси кўрсатувни кўрманг қўшиқ. Нима бўлса ҳам ТВ ўз йўлида давом этиши керак, қўшиқ қўйиши керак, яллачилар, отарчилар ортидан ҳурмат топишда давом этиши керак. Бир кунда кўп нарсани йўқотиб қўяди-ку. Халқ дарди билан яшаса пулдан қолади, виждонини ҳам пуллаб қўйган бўлса устига-устак.\n“Ўзбекистон 24” телеканали Ақтўбе фожиасини ёритишда фаол бўлса керак деб ўйлагандик. Телеканал “для галочки” билан чекланди. На қурбонларнинг номи эълон қилинди, на воқеа жойидан репортаж ва на ўғлини олисга жўнатиб, ўлгани ҳақида хабар олган хонадонлардан лавҳалар бор. Гўё ҳеч нарса бўлмади, ҳаммаси жойида.\nПрезидент воқеаларни изоҳлаб, қурбон бўлганларнинг оилаларига таъзия билдириб турганда, телевидение қайси сиёсат ортидан кетяпти? Айрим хусусий каналларга сериаллар ва бачкана дастурлардан фойда кўпроқ, улар халқ дардига шерик бўлишни афзал кўрмади. Шу кунларда ҳам “Bojalar community”га ўхшаш кўрсатувлар тинмади. Лекин давлат каналлари-чи? Уларга нима тўсқинлик қилди? Бир кунлик эфир мундарижасини ўзгартириш қийинми? Қўшиқ қўймасин демаймиз, қўйсин. Лекин ўлганни устига тепадиган қўшиқларни эмас, ўша масъум қўшиқларни намойиш этсин эди.\nБу бир виждон масаласи эди! Шундай вазиятда ҳаммаси кундек равшан бўлиб, ким халқ билан яшаяптию кимнинг қарашлари халқникидан айри экани юзага чиқди. Зотан, дунёнинг турли бурчакларида Ақтўбедаги фожиага катта эътибор қаратилиб, телеканалларда лавҳалар эфирга узатилаётган, давлат раҳбарлари таъзия билдираётган пайтда бизникилар яллачилар билан оворалиги ҳафсалани пир қилади.\nХалқ бошига мусибат тушганда, ОАВдан таскин кутади. Азали уйда телевизор устига оқ мато ташланиши одатга айланган. Бугун 52 хонадонда шундай ҳол. Бироқ қолганлар ҳам телевизорида концерт томоша қилиб, рақс тушаётгани йўқ. Фарзандини ерган қўйган ота-оналар, турмуш ўртоғидан ажралган аёллар, нима бўлаётганини фарқламай оталаб додлаётган болалар дардларига шерик бўлмоқда. Телевидение-чи? Аввалари буни кўрсатиб бўлмайди, буни гапириб бўлмайди, дейиларди. ОАВни шу кунгача ўзимиз, ҳа, биз етаклаб келдик. Энди-чи? Президент гапириб турганда бизга ким ёки нима тўсқинлик қиляпти?\n2017-02-28 16:47:19 1302\n2017-01-23 13:40:46 1705\n2017-01-26 12:28:14 2323\n2017-02-23 19:59:48 1955


ЎЗБЕКИСТОН РЕСПУБЛИКАСИ ОЛИЙ СУДИНОҚОНУНИЙ ҚАРОР СУД ТОМОНИДАН ҲАҚИҚИЙ ЭМАС, ДЕБ ТОПИЛДИ from\nНОҚОНУНИЙ ҚАРОР СУД ТОМОНИДАН ҲАҚИҚИЙ ЭМАС, ДЕБ ТОПИЛДИ\nҲаётда оқибатини ўйламай қилинган иш ҳеч шубҳасиз, инсон обрўсини тўкади, ҳатто юзшувутликка олиб келади.\nЯнгибозор тумани ҳокимининг 2019 йил 11 ноябрдаги 6718-сонли қарорига асосан, Бошқирших қишлоғидаги «Аму соҳил парранда» масъулияти чекланган жамиятига 2013 йил 6 августда (туман ҳокимининг 549-сонли қарорига биноан) 41 йил муддатга ажратиб берилган 29,1 гектар ер майдони ҳокимлик захирасига қайтарилди.\nБундан масъулияти чекланган жамият раҳбари Д. Иброҳимов орадан салкам ярим йил ўтгач, яъни 2020 йилнинг 28 апрель куни хабар топди.\nЎша куни унинг олдига туман ҳокимлиги мутасаддилари ва ички ишлар бўлими ходимлари келишди. Унга қарашли далаларда уруғдан аллақачон қийғос униб чиққан ва барқ уриб ўсаётган турли экинлар, бир текис ҳосилга кирган буғдой ниҳоллари келганларнинг эътиборини ўзига тортмай қолмади.\nБу ажиб манзара, чиндан ҳам, кўрган кўзни қувнатиши — турган гап. Бироқ меҳмонлар буни кўриб — кўрмаганга, билиб — билмаганга олишди.\nПировардида Д. Иброҳимовга юзланиб, энди бу далалар ҳокимлик заҳирасига олиб қўйилганини айтишди. Буни эшитиб, табиийки, Д. Иброҳимов ҳайрон бўлди ва бунинг сабабини сўради. Масаланинг моҳияти шундан сўнг ойдинлашди. Аён бўлишича, меҳмонлар туман ҳокимининг деярли 6 ой муқаддам қабул қилган қарори ижросини амалга ошириш ниятида ташриф буюришган экан. Кўп ўтмай ҳоким қарорига сабаб бўлган омиллар ҳам юзага чиқди.\nМаълум бўлишича, паррандачиликка ихтисослашган ушбу масъулияти чекланган жамият раҳбари туман ҳокими томонидан хали 2013 йилиёқ 41 йил муддатга ажратиб берилган 29,1 гектар ер майдони учун ижара шартномаси тузмаган, экинзорлардан мақсадсиз фойдаланган.\nТабиийки, жамият мутасаддиси ушбу эътирозлар ва қарорда ифодасини топган ҳолатлар олдида сукут сақламади. Ўзини айбсиз санади, қалбига қуюлиб келган дардини тўкиб солди. Ҳоким қароридан ўз вақтида огоҳ этилмагани боис, эрта баҳордаёқ экин-тикин ишларига киришгани, 9 гектар даладаги буғдойдан ташқари барча экин майдонларига уруғ эккани, бунинг учун анча-мунча куч ва воситалар ишга солингани, тер тўкилгани, миллион-миллион сўмлик маблағлар харжлангани, шулар эвазига бўй кўрсатган экинлар ҳозирда бир текис ривожланаётгани, жамиятга қарашли паррандачилик фермасининг яроқсиз ҳолга келган бино ва ускуналари янгилаётгани, ушбу режани рўёбга чиқариш ниятида «Ўзсаноатқурилишбанк»нинг вилоят филиалидан 210 минг АҚШ доллари миқдорида кредит олиб, уни Хитойдан замонавий паррандачлик технологияси воситалари харидига йўналтиргани, мазкур жиҳозларни ортган машиналар аллақачон йўлга чиққани ва яқин 1-2 кун ичида Янгибозорга етиб келишини ётиғи билан тушунтирди. Ер қўлдан кетган тақдирда, паррандалар учун озуқа етиштириш, банкдан олинган шунча миқдор қарзни қоплаш мушкул эканлигини баён этди. Қанийди, ўша пайтда тадбиркорнинг гарданидаги мушкулотни қалбан ҳис эта оладиган валломат топила қолса?\nЙўқ, топилмади. Яхшиси, белни боғлаган кўйи ҳақ-ҳуқуқ ва қонуний манфатларини ҳимоялашдан бўлак чора йўқ.\nБинобарин, ўз-ҳақ-ҳуқуқларини ҳимоя қилиш учун ҳуқуқий асослар етарли.\nМасъулияти чекланган жамият раҳбари олдига мавжуд 29,1 гектар ер майдони учун туман ҳокими билан тегишли тартибда шартнома тузмагани, экинзорлардан мақсадли фойдаланмагани хусусида қўйилган ҳар иккала айбга ер-мулк эгасининг дахли йўқ. Хусусан, туман ҳокимининг «Аму соҳил парранда» масъулияти чекланган жамиятига ер майдони ажратиш ҳақида 2013 йил 6 августда қабул қилган 549-сонли қарори 2-бандига кўра, ер участкасини узоқ муддатли ижарага олиш шартномасини расмийлаштириш вазифаси жамият раҳбарининг эмас, балки туман Ер ресурслари ва давлат кадастри бўлими зиммасига юклатилган. Таассуфки, бу идора ўз зиммасига юклатилган ана шу вазифани бажармаган.\nДемократик тартиб-таомилларга суянган мамлакатмиз қонунчилиги ижара шартномаси мавжуд бўлмаган ҳолатда ўзга бировнинг зиммасига у ёки бу тарзда мажбурият юклашни тақозо этмайди. Шу боис, тадбиркорни ердан мақсадли фойдаланмаганликда айблаш ва ҳоким қарорини чиқариб, унга қарашли экин майдонларини захирага қайтариш қонунга зид ҳолат ҳисобланади.\nЧунончи, «Тадбиркорлик фаолияти эркинлигининг кафолатлари тўғрисида»ги қонуннинг 1-моддасида қайд этилишича, ушбу қонуннинг асосий вазифаси — фуқароларнинг тадбиркорлик фаолиятида эркин иштирок этиши ва ундан манфаатдор бўлиши учун кафолатлар ҳамда шароитлар яратишдан, уларнинг ишчанлик фаоллигини оширишдан, шунингдек, тадбиркорлик фаолияти субъектларининг ҳуқуқлари ва қонуний манфаатларини ҳимоя қилишдан иборат. Қонуннинг 11-моддасида эса, тадбиркорлик субъектларининг давлат органлари, шу жумладан, ҳуқуқни муҳофаза ва назорат қилувчи идоралар, шунингдек, банклар билан ўзаро муносабатларида тадбиркорлик фаолияти субъекти ҳуқуқларининг устуворлиги принципи амал қилиши, унга мувофиқ, қонун ҳужжатларида тадбиркорлик фаолиятини амалга ошириш билан боғлиқ ҳолда юзага келадиган ва бартараф этиб бўлмайдиган барча зиддиятлар ва ноаниқликлар тадбиркорлик субъекти фойдасига талқин этилиши зарурлиги қайд этилган.\nМасъулияти чекланган жамият раҳбари томонидан Маъмурий судга тақдим этилган аризани кўриб чиқиш жараёнида масаланинг шу ва бошқа жиҳатлари алоҳида муҳокама этилди. Унда тадбиркорлик субъектига «Ўзсаноатқурилишбанк» филиали томонидан берилган 210 минг АҚШ доллари миқдоридаги кредит маблағи паррандачилик фермасини янги замонавий ускуналар билан жиҳозлаш лойиҳасини рўёбга чиқаришга харжланаётгани ва шу юзадан берилган банк маъмурияти маълумотномаси инобатга олинди. Сайёр тартибда ўтказилган ушбу жараёнда вазият бевосита жойига чиққан ҳолда ўрганилди. Унда жамиятга қарашли фермахонани чиндан ҳам, хориж жиҳозлари билан қайта ускуналашга қарата иш олиб борилаётгани аниқланди. Масъулияти чекланган жамият солиқ тўловларини тўлиқ адо этаётгани ва ҳатто шу масала юзасидан ўтказилган танловнинг туман босқичи совриндори сифатида эътироф қилингани ҳам маълум бўлди. Амалдаги тартиб-таомиллар бундай пайтда тадбиркорлик субъекти фаолияти йўлига ноўрин, асоссиз тўсиқ солишни эмас, балки қўллаб-қуватлашни тақозо этади. Зеро, ер ва экин паравариши учун бор куч-ғайрати, моддий ва техникавий имкониятларини ишга солаётган, эл-юрт равнақи учун озмунчамас, нақд 210 минг доллар миқдоридаги кредит маблағини комил ишонч, эзгу мақсад билан харжлаётган, қонун доирасида ҳаракат қилаётган киши ҳамиша ҳурматга, эъзозга лойиқ.\nҲукмингизга ҳавола этилган ҳолатлардан аёнки, қонун тадбиркор тарафида.\nШу боис, мазкур низоли масалани кўриб чиққан дастлабки босқич суди ерни захирага қайтариш ташаббуси билан чиққан тарафнинг ҳаракатини маъқулламади. Суднинг ҳал қилув қарорига кўра, даъвогарнинг талаби қондирилди. Масъулияти чекланган жамиятга қарашли ерни ундан олиб қўйиш юзасидан 2019 йил 18 ноябрда чиқарилган қарор ҳақиқий эмас, деб топилди. Қонунийлик, адолат ва ҳақиқат ана шу тарзда тантана қилди.\nБироқ ҳокимнинг «Аму соҳил парранда»га қарашли ерни захирага қайтариш ҳақидаги қарори қабул қилинганидан сўнг бошқа бир жиддий муаммо пайдо бўлгани, чигал вазият юзага келганини ҳам эслатиш зарур. Гап шундаки, ер эгасидан олиб қўйилгач, у бошқа бир тадбиркорлик субъекти — тумандаги «Жайҳун ёшлар боғи» кооперативи тасарруфига берилган. Ернинг янги эгаси ҳам фурсатни бекор ўтказмади. Дала ва экинлар қаровини бошлаб юборди.\nБу жараёнда кам таъминланган оилалар, ишсиз ёшлар, аёлларга вақтинчалик фойдаланиш, рўзғорини тиклаш учун анча-мунча экин майдонларини ажратиб берди. Ернинг янги эгаси намоён этган бу хайрли иш гарчи кўпгина хонадонларнинг оғирини енгил, мушкулини осон этган бўлса-да, айрим муаммоларга ҳам сабаб бўлди. Ернинг ҳақиқий эгасига қайтарилиши уни ҳам муайян оқибатлар гирдобига ташлади. Хайриятки, бу муаммоларнинг деярли бари ҳозирги вақтга келиб, қонунан бартараф қилинди.\nОқилона қилинган ишлар, жиддий ўйланган ҳолда ташланган қадамлар инсонни бу сингари муаммо ва мушкулотларга рўбарў этмайди. Ушбу омилни назарда тутса, жорий йилнинг ўтган ойлари мобайнида ушбу туман ҳокимининг шу ва шунга монанд масалалар юзасидан муқаддам қабул қилган яна 4 та қарори жиддий эътирозларга сабаб бўлгани ва пировардида маъмурий судлар томонидан ҳақиқий эмас, деб топилганини ана шу бўғин фаолиятидаги жиддий камчилик сифатида баҳолашга ҳақлимиз.\nБу янглиғ қалтис ҳаракатлардан йироқ юрмоқ — оқилу доно одамларга хос эзгу фазилат. Жамиятимиз талаби ҳам шу: қонунни ардоқлаган, одамийликни қадрлаганнинг қўли ҳар жабҳада баланд бўлади.


Кун мавзулари, 02 октябр 2014\n07 декабр 2019, Тошкент вақти: 03:55\nпайшанба 2 октябр 2014\nоктябр 02, 2014\n"Қуллик ва мажбурлаш билан иқтисодий ўсиш бўлмайди"\nЎзбекистонда давом этаётган пахта йиғим-теримига давлат ташкилотларидан ташқари, хусусий ширкатлар мажбуран жалб қилинди. Хусусий фирмалар ходимларини пахтага жўнатиш ёхуд барча ходимларининг 2-3 кунлик иш ҳақини пахта кампанияси харажатларини қоплаш учун ўтказиб беришга мажбурланмоқда.\nЎзбекистон Исломий Ҳаракати “ИД" билан бир сафдалигини эълон қилди\nЎзбекистон Исломий ҳаракати раҳбари Усмон Ғозий эълон қилинган баëнотда “Ироқ ва Шомда Исломий Халифалик эълон қилингани хабари” ҳаракат аъзоларини “хурсанд ва хушнуд” қилгани таъкидланади. ЎИҲ дунё мусулмонларини “Исломий Хилофатнинг тикланиши” билан табриклаб жангарилар сафига қўшилишга чақирди.\nМХХ ароғи - "МХХ жасоратини татиб кўр!"\nЎзбекистон Республикаси Миллий хавфсизлик хизмати ташкил этилганининг 23 йиллиги муносабати билан "Тошкентвино" комбинати "Праздничная" сериясидаги махсус ароқ ишлаб чиқарди.\nХўжайлида пахта теримига юборилган коллеж талабаси ўзини осди\nҚорақалпоғистоннинг Хўжайли туманида пахта теримига сафарбар этилган Тахиатош касб-ҳунар политехника коллежининг 18 ёшли ўқувчиси Мажид Ўтеганов 28 сентябрь куни ўзини осди. Озодлик манбасига кўра, воқеа пахта терими мавсумида ўқувчилар вақтинча яшаб турган хонадонда содир бўлган.\nоктябр 01, 2014\nМуаллимлар Ўқитувчи ва мураббийлар байрамини яна далада ўтказди\n1 октябрь - Ўқитувчи ва мураббийлар кунини бу йил ҳам миллионлаб ўқитувчи-талаба далада пахта териш билан ўтказди. Дунëнинг йирик шаҳарларида ўзбек ўқитувчи ва талабаларининг пахта қулига айлантирилганига қарши норозилик тадбирлари бўлиб ўтган бир пайтда¸ ўзбек маорифчилари мажбурий меҳнатдан қутулиш йўлини кўрмаëтганларини айтмоқда.\nАҚШ Green Cardига қандай мурожаат қилиш керак?\nАксар ўзбекистонликлар учун океан ортидаги “сеҳрли диëр”да ишлаб¸ пул топиш имконини берувчи Green Card лотереясида ютиш катта орзуга айланган. 2014 йилнинг 1 октябридан ана шу орзуни кўзлаëтганлар учун ариза топшириш жараëни бошланди.\nҲайит арафасида Тошкентда қўй нарxи ошди\nТошкент бозорларида қўй қимматлади. Шу кунларда энг сара қўй нархининг пойтахтда 2 ярим миллион сўмга чиққани айтилмоқда. Бир ҳафта олдин 800 минг турган кичикроқ қўйларнинг шу кунларда Тошкентда бир миллиондан сотилаëтгани аëн бўлди.\nсентябр 30, 2014\nМХХга йўловчи компьютеридаги маълумотни текшириш тақиқланди\n29 сентябрдан кучга кирган янги тартибга кўра, Ўзбекистондан учиб кетаётган йўловчиларнинг радио ва телеаппаратуралари, аудио ва видеотехникалари, компьютерлари, планшетлари ва мобил телефонлари текширилиши шарт. Айни пайтда МХХ ходимларига йўловчиларнинг компьютеридаги шахсий маълумотларни текшириш тақиқланади.\nМанба: Гулнора Каримова "Бохо Шакар"дан миллионлаб доллар "улуш" олиб турган\nГулнора Каримовага доир жиноят иши хусусида қўшимча тафсилотлар Озодликка ишончли манба томонидан тақдим қилинди. Манбанинг иддао қилишича, Гулнора Каримова Ўзбекистонда қидирувга берилган Баҳодир Кариможонов бизнес тузилмаларидан миллионлаб АҚШ доллари миқдорида “улуш” олиб турган.\nМ.Қосимов: Бош мураббийликдан кетсам ҳам ўзбек футболи учун жонимни бераман\nBahsOnline жонли мулоқотининг 1 октябрь, чоршанба куни Тошкент вақти билан соат 19.05да ўтказилган навбатдаги сони учун ўзбек футболи мавзуси танланишига Stadion.uz сайти журналистларининг келишилган ўйинларга қарши бойкоти туртки бўлди. Сиз ҳам бойкотга қўшиласизми ёки йўқ?\nЗаргарлар "қора ниқобли" текширувчиларни қароқчиликда айблади\nТошкентда ўндан зиёд заргарлик дўкони "қора ниқоблилар"нинг рейди ортидан ёпиқлигича қолмоқда. Ўзларини солиқ инспекцияси ходимлари деб таништирган махсус гуруҳ ўтган ҳафта дўконларга бостириб кириб, заргарлик ва тилла буюмларни олиб кетган эди. Дўкон эгалари текширувчиларни қароқчиликда айбламоқда.\nПахта учун "йиғ-йиғ" авжига чиқди\nЎзбекистонда ташкилот ва идоралар ишчи -хизматчиларига 40 минг сўмдан 500 минг сўмгача “пахта солиғи” солинмоқда. Ҳар бир ходим пахтага чиқмаса, пул тўлашга мажбурланаяпти. “Пахта солиғи”ни тўламаган ходимлар эса ишдан бўшатилаяпти.\nOzodLive: Давлат газини тадбиркор ўғирлаяптими, октагонда ўзбек муҳожирлари нега кўпайди, яланғонч аёл кўргазмасидан кимлар норози?


Адашганни кечирмоққа қодир эл (шеър)\nмуҳитни соғломлаштириш” анжумани шарафига)\nБу ватанда шарафдадир барча инсон,\nАдолатдир ҳар бир ишда олий мезон,\nЭгилса бош, қилич кесмас – бизга аён,\nЕр юзида тимсоли йўқ нодир эл бу,\nАдашганни кечирмоққа қодир эл бу!\nАмир Темур сўзларини тумор қилган,\nКечиримлик одатини шиор қилган,\nҲаққонийлик тамойилин ҳамкор қилган-\nБағрикенгдир, бағри гулу райҳон диёр,\nҲар бир қонун инсон учун бунда дастёр,\nАмнистия акти эрур эзгу қарор,\nДавлатимиз раҳбаридан бу ташаббус,\nСоғлом муҳит ичра ҳаёт сурса улус,\nГуноҳкорлар узрин айтур қилиб афсус,\nҲар бир фарзанд юрти учун содиқ ўғлон,\nВатанфуруш номин олмоқ қандай ёмон,\nОта каби талабчан-у меҳри уммон,\nСоғлом фикр, теран нигоҳ, эзгу ғоя,\nМустақиллик келажакка зўр сармоя,\nЧин инсонга сололмагай шубҳа соя,\nҚанча-қанча адашганлар бўлиб шодон,\nҚадам ташлар бугун соғлом ҳаёт томон,\nУлар бошин рағбат ила силар ҳар он,\nИмом-хатиб, уламолар бир тану жон,\nТарғиботу ташвиқотда илғор чаққон,\nАнжуманнинг бош мавзуси бу жараён,\nЗиёлилар оммасидир бугун якдил,\nМулоқотда очилади ҳар қулфи дил,\nҚонун, виждон амрига эш бўлган оқил,\nБилиб-билмай адашганлар билди бугун,\nЁт оқимлар касофатдир дунё учун,\nСарф этишар эзгуликка энди кучин,\nИжтимоий ҳам маънавий муҳит соғлом,\nБунёдкорлик, ҳурфикрлик эзгу мақом,\nБобомерос ҳикматлардан сўйлаб калом,\nЁшлигидан зурёдимиз бўлсин огоҳ,\nУни йўлдан оздирмасин турфа гумроҳ,\nАммо, авф бор – ғўрлик сабаб қилса гуноҳ,\nШу ватандир паноҳимиз, она замин,\nБиздан фарздир асли поклаш рух оламин,\nКерак бўлса тутиб меҳрин жон малҳамин,\nКичик хато қилса - кечмоқ каттадан фарз,\nТўғри йўлга қайтмоқлик ҳам сабоқ, бир дарс,\nБошин эгиб адашганлар қилганда арз,\nТараққиёт сари қадам бу анжуман,\nИбратларга тўла олам бу анжуман,\nКўнгилларни ёритган шамъ бу анжуман,\nЎзбекистон – осойишта –тиниқ осмон,\nИстиқлолдан яшнаётган сўлим бўстон,\nМасъул эрур ватан учун ҳар тирик жон,\nАбдулаҳад анжуманда шоду хуррам,\nЁш авлодга ёрқин камол тилар ҳар дам,\nТараққиёт, савоб йўлдан ташлар қадам,\nАбдулаҳад қори ШАҲРИХОНИЙ,\nБўз тумани бош имом-хатиби.\nЗакот ва фитр – диний ва миллий қадриятимиздир\nИсломий ва миллий қадриятлардан бири ўзгаларга ёрдам қўлини чўзишдир. Ушбу кўмак моддий ёки маънавий бўлиши мумкин. Рамазон ойида бериладиган закот ва фитр ана шундай ыадриятлар сирасига киради.\n“Закот” сўзи тилимизда “поклик” ва “ўсиш” маъноларини билдиради. Шаръий истилоҳда эса “Закот махсус молдан, махсус жузни махсус шахсга Аллоҳнинг розилиги учун шариатда тайин қилинганидек мулк қилиб беришдир”.\nЗакот туфайли ижтимоий барқарорлик юзага келади. Шунингдек, закотнинг фақат моддий эмас, балки маънавий, руҳий, ахлоқий маънолари ҳам бор. Закотда берувчига ҳам, олувчига ҳам, улар яшаб турган жамиятга ҳам катта фойда бор. Закот беришдан асосий мақсад кам таъмиланган фақир-фуқаро, бева-бечораларга молиявий ёрдам бериш баробарида инсонни молу дунёдан устун қилиш, инсон мол-дуёнинг, мол-дунё инсоннинг қули эканини таъминлашдир.\nИмом Ғаззолий раҳматуллоҳи алайҳ:\n“Аллоҳ таоло Ўз бандасига жон неъмати ва мол неъматини берган. Бадан ибодатлари жон неъматининг шукридир. Молиявий ибодатлар мол неъматининг шукридир”, деганлар.\nЗакот мусулмонларнинг маълум саноққа етган ва бир йил айланган чорва молларидан берилади. Унинг шарти йилнинг кўп қисмини яйловда ўтказган бўлиши керак. Уламоларимиз бунинг ҳикматини қуйидагича айтган. Одатда, чорва ҳайвонлар яйловдаги ўт-ўсимликлар билан озиқланади. Ваҳоланки, ўша яйловада унган ўт-ўланлар аҳолининг умумий мулки ҳисобланади. Демак, унда халқнинг ҳаққи бор. Чорвадор ҳамма молини халққа бера олмаслиги табиий. Шу боисдан унга молидан 2,5 фоизни ажратиш кифоя. Ана ўша ажратилган мулк, табиийки, ўзи каби мулкдор бойга эмас, муҳтож одамга берилади.\nМуайян миқдорга етган, йил тўлган тижорат молларидан ҳам закот берилади. Тижоратчининг мулкига шубҳали моллар аралашиб қолиши эҳтимоли бор. Молини поклаб олиш учун муҳтожларга шариат белгилаган қисмини ажратиши керак бўлади. Яна уйида закот миқдорида пули борлар, ё сотиш ниятида машина, уй-жой, қиммат баҳо нарсалар олиб қўйган ҳамда 85 гр тилло-кумуши борлар ҳам закот беради. Тасаввур қилинг, бир одамнинг уйида 15 миллиондан ортиқ пули бор. Буни асраб қўйганига бир йил бўлди. Шундан у закот бериши керак бўлади. Чунки пулни уйида сақлагани боис давлат ва жамият зарар кўради.\nЗеб-зийнат ва тилло тақинчоқлар ҳеч қачон қадр-қийматини йўқотмайди ва табиий равишда нархи ўсувчи мол ҳисобланади. Шунинг учун ҳам ундан улуш берилади. Зеро, баъзи уддабурон одамлар пулни жамғариш мақсадида тиллога айлантириб қўйиши ҳеч кимга сир эмас. Давлатга тўланадиган солиқ садақа ва закот ҳисобига ўтмайди.\nАбу Ҳурайра розияллоҳу анҳудан ривоят қилинади: “Пайғамбар соллаллоҳу алайҳи васаллам: “Бандалар тонг оттирган ҳар бир кунда, албатта, икки фаришта нозил бўлади-тушади. Улардан бири: “Аллоҳим! Инфоқ қилувчига ўринбосар бергин”-, дейди. Иккинчиси эса: “Аллоҳим! Мумсик (Зиқна бахил)га йўқотиш бергин”, дейди”, дедилар.\nТасаввур қилинг, агар ҳар бир мусулмон инсон жамиятдаги ва динидаги вазифасини сидқидилдан бажарса, муҳтожларга ёрдам қўлини чўзса, жамиятда фақир ва мискин қолмайди.\nШу ўринда бир мулоҳаза закотни кимларга беришни Яратганнинг ўзи Каломида битиб қўйган. Уни кимларга бериб бўлмаслик ҳам ҳадисларда баён қилинган. Яна уламоларимиз номақбул йўлларга сарф қиладиганларга ҳам закот бериб бўлмаслигини таъкидлаганлар.\nАлбатта, закотнинг савоби янада мукаммал бўлиши учун уни муносиб ўринга берилиши муҳим. Чунки номуносиб шахсга берилган маблағ ношаръий ишларга йўналтирилиб, закот берувчи ҳам гуноҳкор бандалар қаторига тушиб қолиши мумкин. Шунинг учун ҳалол топган бойликдан ажратилган закот бева-бечора, етим-есир, камбағал, муҳтож оилаларга, толиби илмларга берилса, ҳам улкан савобларга эришилади.\nМева-чева ва ердан чиққан нарсалардан, агар уни оқин(оқар) сув ёки ёмғир суғорган бўлса, ушр-1/10 (ўндан бир) берилади. Халқимизда буни қўни-қўшничилик ва муҳтожлар ҳаққи деб юритилади. Агар ҳосил олишда суғориш асбобларидан фойдаланган бўлса, харажати ва қўл меҳнати кўпроқ синггани учун 1/20 (йигирмадан бир) берилади.\nФитр садақаси буғдойдан, ундан олинадиган нарсалардан ва майиздан 2 кг. берилади. Хурмо ва арпадан 4 кг. берилади.\nБизнинг диёрда кенг тарқалгани фитр садақасини буғдойдан беришдир. Ўрта ҳисобда бозордаги сотилаётган буғдой нархи олинади. Баъзи олимлар камбағалларнинг фойдаси учун бозордаги энг қимматини ҳисоблаш яхши дейдилар. Ҳанафий мазҳабимизда садақаи фитр вожиб ҳисобланади. “Фитр”нинг маъноси “оғиз очиш” дегани. Закот ва бошқа садақалар молдан қилинса, фитр садақаси жон бошидан қилинади. Унинг ҳикмати ҳадисларда баён қилинганидек, рўзадаги камчиликларни бартараф қилиш, қолаверса, рўза тугаши ва Рамазон ҳайити кириши билан барча мусулмонлар байрам қилишидир. Табиийки, байрамни муносиб ўтказиш учун дастмоя керак. Бунинг учун эса қурби етганлар муҳтожларга фитр садақасини худди совғадек улашади ва байрам барчага татийди. Натижада жамият вакиллари ва табақалари ўртасида иноқлик, меҳр-мурувват ришталари шаклланади.\nОҳангарон туманидаги “Хонобод” жоме масжиди имом ноиби\nТаровеҳда гўзал бир тароват бор\nКеча пойтахтнинг Бектемир туманидаги “Алибек” масжидида таровеҳ ўқиётган эдик. Тўртинчи тасбеҳдан сўнг имом-хатиб Искандар домла: “Муҳтарам биродарлар, масжидимизга Ўзбекистон мусулмонлари идорасининг Масжидлар билан ишлаш бўлими бошлиғи Муҳамманазар Қаюмов домла ташриф буюрдилар. Ҳозир у киши сизга Рамазон ойидаги ибодатларнинг фазилатлари ҳақида қисқача сўзлаб берадилар”, деди.\nМуҳаммадназар домланинг ҳамду сано, дуруду саловатдан кейин сўзини бошлаганда айтган биринчи жумласини эшитганда ёнимда ўтирган қўшним “ғилт” этиб ютинди. Қарасам, кўзи ёшга тўлиб турибди. Ўша иборанинг мазмуни бундай эди: “Пайғамбар соллаллоҳу алайҳи васаллам: “Рамазон киришини хурсандчилик билан кутиб олган кишининг жасади дўзахга ҳаромдир”, дедилар. Азизлар, биз Рамазонни йил давомида кутамиз, у яқинлашган чоқларда хурсандчилигимиз янада зиёда бўлади...”\nНамозни тугатиб масжиддан чиққанимизда одамлар “Домла зўр экан-ей”, “Нотиқ экан-да, нотиқ”. “Ҳақиқатан олим экан, умри зиёда бўлсин” ва шунга ўхшаш гаплар билан Муҳаммадназар домлани алқаб кетаверди. Мен қўшнимдан нега кўзига ёш келганини сўрадим. У айтади: “Рамазон кираётганда ҳамма хурсанд бўлади. Мен ҳам шунга ҳаракат қиламан. Аммо негадир, хурсандчилигимда кемтиклик борга – ҳаммага хурсандчилик бўлган Рамазон менга меҳнатга ўхшаб туйилади. Таровеҳга ҳам хатмдан қолиб кетмайин дея аранг келаман. “Нега бир миллиарддан ортиқ мусулмон севинган Рамазондан сен севинмайсан”, дея ўзимни маломат қиламан. Муҳаммадназар домла ана шу саволимга жавоб топиб берди. “Пайғамбар соллаллоҳу алайҳи васаллам: “Рамазон киришини хурсандчилик билан кутиб олган кишининг жасади дўзахга ҳаромдир”, дедилар”.\nДемак, одамлар Рамазон кирганда дўзахдан халос бўлганига севинар эканлар. Ахир бундан ортиқ хурсандчилик, бундан ортиқ тантана бўлиши мумкинми! Пайғамбар соллаллоҳу алайҳи васалламнинг ана шу ҳадиси шарифини, балки ўзим ҳам ўқигандирман-у, эътибор қилмагандирман. Лекин домла уни шундай тушунтирдики, ўша чоқда мен ўзимдан дўзахнинг ваҳшатли оловлари чекинганини аниқ тасаввур қилдим. Ана энди мен ҳам бошқаларга ўхшаб чин дилдан севинадиган бўлдим, Аллоҳга шукр”.\nҚўшнимнинг чин дилдан гапирган эътирофларини эшитиб бораётиб, қандай ажойиб инсон, қандай самимий мусулмон, нақадар илмга чанқоқ сиймо деб ўйладим. Унинг самимиятига ҳавас қилдим.\nМуҳаммадназар домланинг суҳбати бошқаларда ҳам шундай ажойиб туйғулар уйғотган эди. Барибир, иймонлашиш, хусусан, олиму воизнинг суҳбатидан баҳра олишнинг ўзига хос файзи бор-да.\nРамазон – ўзи билан боғлиқ ширин-ширин хотираларни ҳар дамгидан ҳам ёрқинроқ ёдга соладиган ажиб фурсат.\nҚўлчаларидан бирида пул, биттасида идишни маҳкам ушлаб, кўча бошига нишолда олишга кетаётган бола қалбидаги қувончдир Рамазон.\nНимагадир қоқиниб, қўлидаги нишолда ер билан битта бўлган гўдакни турғизиб, уст-бошини қоқиб, яна бошқа косага нишолда тўлдиртириб берган бобо ҳақидаги хотиралардир.\n“Бирпасда тугаб қолди-я рўза”, деб кўзёш тўкаётган бувисини кўриб: “Эртага ҳайит бўладиган кунда ҳам йиғлайдими?” дея ўйланаётган кичкинтой кўзидаги ҳайратдир Рамазон.\nКатталарнинг мурғак кўнгил иштиёқини сўндирмаслик учун “Ёш болалар рўзани иккига бўлиб тутади”, деган гаплари сабаб тушда қорнини тўйғазиб, ифтор пайтида ҳамма билан бирга оғиз очаётган кичкинтой қалбида кўз очган ибодатга муҳаббатдир.\nИфторлик дастурхонига тайёрланган таомларнинг ёқимли иси димоғини қитиқласа ҳам, бобоси гапига кириб одоб сақлаб ўтирган болакайда шаклланаётган сабр кўникмасидир Рамазон.\nБир ой давомида ифторликка тансиқроқ нарса пишириш учун эринмай супра очадиган онаси, опалари қаватида кичкина жўвасида жиддият билан сомсага хамир ёяётган қизчанинг уринишларидир.\nҚадр кечаси ухламай чиқиш яхшилигини ўзича тушуниб, эрталабгача ўтиришга қарор қилган, бироқ ифтордан кейиноқ ухлаб қолган, тонг отганида уйғониб ўксинаётган сабийни қучиб тасалли бераётган онанинг жонга малҳам сўзларидир Рамазон.\nБобоси, дадаси, амаки-тоғаси, акалари берган ҳайитлик пулларига орзу қилган қўғирчоғини олиш учун шошаётган, эгнидаги янги атлас кўйлагининг шитирлашига қувониб чопаётган қизалоқнинг шодликларидир...\nАслида шулар эмасми ҳали жуда кичкиналигимиздан мурғак кўнгилларимизда Рамазонга муҳаббат уйғотган? Ана шу хотиралар эмасми бизга Рамазонни янада азиз, янада севимли қилган? Боболаримиз, бувиларимиз, ота-оналаримиз, ёши улуғларимизнинг энг катта хизматларидан биттаси шу экани рост-ку!\nЭнди ўзимиз ҳам катталар қаторидамиз. Фарзандларимиз қалбида Рамазонга, рўзага иштиёқ, муҳаббат, шавқни шакллантириш, улар ёдида энг гўзал хотираларни қолдириш бизнинг зиммамизда. “Бунинг учун ундай қилишимиз керак, бундай қилмоғимиз лозим”, дейишга эса ҳожат йўқ. Болалигимиз Рамазонлари билан боғлиқ хотираларни, катталарнинг хатти-ҳаракатларини эсласак, кифоя.\nРамазонни ҳурматига муносиб ўтказиш, жажжи кўнгилларда бу ой билан боғлиқ энг гўзал таассуротларни қолдириш барчамизга насиб қилсин!\nРамазон ойининг охирги ўн куни фазилати\nБу кунларнинг фазилати сабабли Аллоҳ таоло бандаларини дўзахга киришдан озод қилади. Бу ҳақида Салмон ал-Форисий розияллоҳу анҳудан ривоят қилинган ҳадисда, Расулуллоҳ соллаллоҳу алайҳи васаллам: “...У (Рамазон) унинг аввали раҳмат, ўртаси мағфират, охири дўзахдан озод қилиш бўлган ойдир....”, деганлар. Байҳақий ривоят қилган.\nРамазонинг охирги ўн кечалари ичида “Қадр” кечаси бор.\nНабий алайҳиссалом Рамазоннинг охирги ўн кунида эътикоф ўтирганлар.\nПайғамбаримиз алайҳиссалом Рамазонинг охирги ўн куни кириши билан ибодатга қаттиқ бел боғлардилар.\nРамазоннинг охирги кечасида рўзадорларнинг мағфират қилиниши.\nСтраница 1027 из 1270


Ўзбекистон 107 10.07.2019 17:40:14\nПрезидент Шавкат Мирзиёев 10 июль куни суғурта хизматлари бозорини ривожлантириш масалалари бўйича йиғилиш ўтказди. Бу ҳақда Президент Матбуот хизмати хабар берди.\nХабарда айтилишича, суғурта хизматлари иқтисодиётни турли хил молиявий хатарлардан ҳимоя қилувчи воситалардан биридир. Бироқ мамлакатимиз молия бозорида бу хизматларнинг ўрни ҳозирча катта эмас.\nБунинг асосий сабабларидан бири - суғурта хизматлари етарли даражада жозибадор эмаслиги. Мисол учун, ўтган олти ойда умумий суғурта тармоғида 887 миллиард сўм суғурта мукофоти йиғилган бўлса-да, ушбу даврда мижозларга тўланган суғурта қопламасининг ҳажми мукофотнинг атиги 11 фоизига тўғри келган. Дунёда эса бу кўрсаткич ўртача 50-60 фоиздир.\nМамлакатимизда мажбурий тиббий суғурта тизимини жорий қилиш ҳақида сўз борар экан, давлатимиз раҳбари бунга пухта тайёргарлик кўриш, тиббий хизматларнинг минимал ижтимоий пакетини шакллантириш кераклигини таъкидлади, деб ёзади манба.


Адиз Ражабов: «Ўзимни алдай олмайман» – Fikrat.uz\n14:06 / 02.12.2020 02.12.2020 9667 0\nБир томонда ролингиз муваффақиятини, иккинчи тарафда тирикчилик ташвишларини ўйлашингиз керак. Актёр ҳам бошқа одамлардек оиласига, яқинларига масъул, ахир. Хаёлингни ҳеч нимага бўлмасдан, буткул ижодга берилишни ҳарчанд истама, “ола хуржун”дан воз кечиш имконсиз барибир. Образга кириш актёрдан бутун ўй-фикрини жамлашни, вақтини тамомила бағишлашни талаб этади.\nМуҳими — хатоларни тан олиб, тўғри хулоса чиқара билиш. “Қойилмақом ўйнадим, зўр фильм чиқди” қабилидаги гаплар билан ҳаммани алдашим мумкин, лекин ўзимни алдай олмайман!\nИзоҳ қолдиринг Адиз Ражабов: «Ўзимни алдай олмайман»Адиз Ражабов\n14:25 / 30.08.2020 07.09.2020 21825 0\n9:32 / 14.04.2020 14.08.2020 31731 0\n9:54 / 24.11.2020 24.11.2020 9026 0\n9:16 / 22.11.2020 24.11.2020 5151 0\nБугун 27 сентябрь, якшанба\n15:52 / 27.09.2020 29.10.2020 27591 0\n16:53 / 01.04.2020 01.08.2020 25563 0\n15:39 / 24.07.2020 07.08.2020 47287 0


El Mundo Deportivo: 2015 йилги «Олтин тўп»ни Месси олади » Ўзбекистон янгиликлари – Zamin.uz\nZAMIN.UZ / Спорт / 27 Ноябр 2015 года389\nИспаниянинг El Mundo Deportivo нашри жорий йилда дунёнинг энг яхши футболчиси ким бўлишини аниқлаш мақсадида ўз тадқиқотларини олиб борди, деб хабар қилади «Sports.ru». Нашр сўровномасида миллий терма жамоалар мураббийлари ва сардорлари, бундан ташқари ОАВ вакиллари иштирок этган. El Mundo Deportivo маълумотларига кўра, 2015 йилги «Олтин тўп» 414 очко (82,4%) тўплаган «Барселона» ҳужумчиси Лионель Мессига насиб этади. Иккинчи ўринни «Реал» ҳужумчиси Криштиану Роналду (212,5 очко), учинчи поғонани «Барселона» форварди Неймар (95,5 очко) эгаллайди. Кейинги ўринлардан Луис Суарес («Барселона», 34,5 очко), Златан Ибрагимович («ПСЖ», 21) ва Андрес Иньеста («Барселона», 20) жой олади. «Олтин тўп» соҳиби 2016 йил 11 январь куни Цюрихдаги тантанали маросимда эълон қилинади. Манба: Daryo.uz


Саид Аҳмад. Ҳасрат (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Ҳасрат (ҳажвия)\nСаид Аҳмад. Ҳасрат (ҳажвия)\nМаҳалламизда бир кампир бор. Доимо эшигининг олдига шолча солиб, чаккасига райҳон тақиб, чой ичиб ўтиради. Ўтган-кетган хотинларнинг қўлига чой тутқазиб, гапга солади. Шу хотинни кўрганимда: «Нима бало, қиладиган иши йўқми, невараларининг йиртиқ-ямоғига қараса бўлмайдими», деб дилимдан ўтказаман.\nБир куни ишдан қайтсам, кампир қўлидаги садарайҳон билан ўзини елпиб ўтирибди. Мени кўриши билан қўлимга шошиб-пишиб бир пиёла чой тутқазди. Қари нарса, қўли қайтмасин, деб чойни олдим.\n— Болам, сени ёзувчи-мухбир деб эшитаман! Шу ростми? — деди кампир.\n— Шундай, она, — дедим кулиб.\n— Оҳ онагинанг айлансин, уйимдан илон чиққан! «Муштум»га ёзадиган гап бор. Бола-чақали одамсан, уч-тўрт сўм ишлаб қол.\nКампиршонинг нима дарди бор экан, деб шолчанинг четига чўнқайдим. Кўчанинг нариги бетидан ўтиб кетаётган қўшнилар менга қараб, негадир илжайиб қўйишди.\n— Келинимдан ўтдек куйганман. Ўғилгинамни яхши биласан, қўйдек ювош бола. Келиним яшамагур уни ҳам расво қилди. Болагинамга эга чиқиб, бурнидан ип ўтказиб олди бу доғули. Онаси ёмон хотин. Теги паст. Қудам кўчада эшак аравага тескари миниб, болаларга ҳуштак бериб, шиша йиғади. Шундай одамларнинг боласи ким бўлади? Машойихлар «қазисан-қартасан, асли наслингга тортасан» деб, билиб айтишган экан.\nКампир кўзига ёш олди.\n— Ўғилгинамнинг бўйнига миниб олган, бу жувон сўхта. Учта бўйига етган синглиси бор. Қарамайди. Топганини хотинига тиқиштиради. Ўғлимнинг топганига бир маҳаллани боқса бўлади. Баракаси йўқ. Келиним ўлгурнинг ўзи текстилда ишлаб, жарақ-жарақ пул олади. Билмайман, бу гумдон бўлгур пулини қаёққа қўяди…\nКампир шу саволни берди-ю, дарров ўзига ўзи жавоб берди:\n— Қаёққа қўярди. Ўлгурнинг айёрлигини қаранг. Ҳар хил гирдин-гирдишиндан посон-посон кўйлак тиктириб, текстилнинг ётоқхонасидаги бир ўртоғиникига яшириб юрар экан. Бу ердан исқирт кўйлагини кийиб чиқиб кетиб, у ерда посон бўлиб олар экан. Икки марта кетидан пойладим. Тилла соат ҳам олибди. Кеча атайин ишдан чиқадиган вақтини пойлаб бордим. Эгнига гунафшаранг понбарқут кўйлак кийиб олибди. Вой, яшамагур, дедим ичимда. Бир тўполон чиқазиб, обрўсини уч пул қилай дедиму, яна шайтонга ҳай бердим. Уйда бўйи етган қайнисингиллар бор-а! Ҳеч бўлмаса тул эгачисини андиша қилса бўлмайдими? Ўзи ўғлим ношуд. Хотинники гаҳ, деганда қўлга қўнадиган қилиб олмадими, бундай эркакдан оғилдаги бузоқ яхши. Бу ер ютгурни бир «Муштум»га ёзинг. Текширгани келишса, кўйлагини бекитиб қўядиган ўртоғининг уйини кўрсатиб бераман.\nИндамай қулоқ солиб ўтираверсам, кампирнинг гапи чўзилиб кетадиганга ўхшади. Ишим зарурлигини баҳона қилиб, ўрнимдан турдим. Кампир орқамдан жавраб қолди:\n— Ҳой, «Муштум»да қачон чиқади? Яхшилаб ёз! Кампирнинг келинини танир эдим. У комбинатнинг кўзга кўринган ип йигирувчиси эди. Газеталарда жуда кўп сурати чиққан, хотин-қизлар қурултойига ҳам делегат бўлган эди. Шундай ишчан, топиш-тутиши яхши бу жувоннинг кампир айтганча ёмон кийиниб юришига ажабланардим. Наҳотки, қайнонасидан беркитиб кийинса, наҳотки, кампирнинг гаплари рост бўлса! Бунга гоҳ ишониб, гоҳ ишонмай юрардим, яқинда ишдан қайта туриб, шу келин билан автобусда ёнма-ён ўлтириб қолдим. У сал хомушроқ кўринар эди.\n— Ҳа, қўшни, нима бўлди? — дедим унга.\n— «Муштум»га ёзмадингизми? «Катта мухбир» материал берган эканлар-ку. Ҳар куни «Муштум» пойлаб эсимиз кетяпти, — деди у пичинг қилиб.\nКампири тушмагур «Сени «Муштум»га уриб шарманда қиламан» деб уни қўрқитмоқчи бўлганга ўхшайди.\n— Шу гаплар ростми, ёлғондир-ов?!\n— Ёлғон, — деди келин кулиб. Автобусдан тушиб, кўчамизга бурилдик.\n— Кўйлак олсам, «қайинсингилларингга нега олмадинг» деб жанжал қилади. Қайси биттасига олай? Эримнинг топганига-ку онаси хўжайин. Тийинини бегона қилмай, қизларига сеп йиғади. Меникидан ҳам юлади. Невараларига едирмай-ичирмай лозимандага сарфлайди. Рўзғорни мен қиламан. Ўн бир жонмиз, ахир. Эридан ажрашган эгачимнинг тўрт боласи бор. Ўзимнинг уч болам. Икки қайинсингил. Қизлар на рўзғорга қарашади, на бирон жойда ишлашади. Сўлоқмондай бўлиб, эртадан-кечгача сақич чайнаб, тошойнанинг олдидан кетишмайди. Бирон жойга ишга киритиб қўяй десам, онаси кўнмайди. Эркаклар билан ишласа, шарми ҳаёси қолмасмиш. Уч боламга кийим оладиган бўлсам, эгачимнинг ҳам тўрт боласига олишим керак. Яқинда медаль билан мукофотланган эдим. Тақиб келган куним кампир севинчимни ҳам татитмади. Нега эгачингга ҳам олиб келмадинг, деб жанжал қилса бўладими, бу гапга кулайми, йиғлайми, ахир. Бор-э, деб кетиб қолай дейману, яна шаштимдан тушаман. Эримнинг ҳоли нима кечади, деб ўйлайман. Ўзи яхши йигиту, онасига лом-мим деёлмайди-да. Индамай кириб, индамай чиқиб кетади. Ҳамма гапни мен эшитаман. Катта кизининг рўзғорини ҳам шу кампир бузган. Магазинда ишлайдиган топармон-тутармон бир йигитни ичкуёв қилиб, роса соғиб ичди. Ишдан бўшаб қолгандан кейин машмаша қилаверди. Охири куёв бир сидра кийим билан чиқди-кетди. Бу кампирнинг устидан қаёққа бораман, бирон жойда ишласа бошқа гап эди, ҳеч бўлмаса пенсия олгандаям-ку райсобесга устидан арз қилардим. Сира-сира менга кун бермайди. Ҳар ҳунар, ҳар соҳанинг министрлиги бор, бу кампирлар қайси министрликка қарар экан? Ўзинг ишлаб топганингга ўзинг эга бўлмасанг…\nКелиннинг ҳам ҳасратидан чанг чиқиб кетди. У билан хайрлашиб, уйга келдим. Ойим тоғорада нимадир кўтариб кирди.\n— Сомса ёпган эдим. Томоғимдан ўтмади. Келиним бечора ишдан чарчаб келган, бирга ея қолай деб, атайин иссиғида олиб келдим.\nШу пайт қўшни кампирнинг боласи «Муштум» сўраб чиқди.\n— Бу кампир мунча «Муштум» сўрайди? Мен ойимга бўлган воқеани айтиб бердим.\n— Бу ишга сен аралашма. Кампир мазаси йўқ аёл. Толька келинини қийнагани-қийнаган. Маҳалладаги кампирларнинг обрўсини тўкаётган ҳам шу. Уззукун йўлакка ўтириб олиб, ўтган-кетганни исплетний қилади. Кўрсанг ҳам, кўрмасликка солиб кетавер, болам.\nОйимнинг гапига кула-кула ичкарига кириб кетдим. Қулоғимдан келиннинг бояги гапи нари кетмасди. «Бу кампирлар қайси министрликка қарайди, нодонлиги, қолоқлиги билан тинч рўзғорни татитмаётган бекорчилар устидан қаерга, кимга шикоят қилса бўлади?»\n← Аввалги Аввалги Саид Аҳмад. Узун тил (ҳажвия)\nКейинги → Кейинги: Саид Аҳмад. Ихтиро (ҳажвия)


ФВВ: Марказий Осиёдаги муз кўлларининг аҳволи назоратни талаб қилади\n10:55 / 14.10.2015\nМарказий Осиёдаги муз кўлларининг аҳволи назоратни талаб қилади. Метеорологлар ва соҳа экспертларининг назоратисиз уларнинг эриши ва тошқинлар ҳамда бошқа табиий офатларнинг келиб чиқиши таҳдидлари кўп карра ўсади. Бу ҳақда Ўзбекистон фавқулодда вазиятлар вазирининг биринчи ўринбосари Комилжон Арипов баёнот берди.\n“Фарғона водийсининг 3.6 минг м дан баландроқдаги тоғ тизмаларидаги дарё ҳавзаларида жойлашган кўллар кучли эътиборни талаб қилади”, - деди у Тошкентда ўтказилган матбуот анжумани чоғида.\nМаълумотларга қараганда, бу ҳудудда 187 гляциал кўллар жойлашган.\n“Дарё ирмоқларининг тўсилиши натижасида юзага келган ва доимий назоратда бўлган кўллардан фарқли ўлароқ, муз кўлларида шу пайтгача махсус мониторинг ўтказилмаяпти. Тоғ кўлларининг тошиб кетиши билан боғлиқ хатар уларнинг мониторинги ва яхшилаш чора-тадбирларидан, шунингдек, методик ишлар ўтказишдан иборат узоқ истиқболли тизим яратишни тақозо этади”, - қўшимча қилди Арипов.


Президент Ғани бу таклифни 28 февраль куни Қобул жараёни деб номланган конференция давомида илгари сурди. Ғани қамоқдаги толибларни озод қилиш, санкцияларни бекор қилиш ва “Толибон”ни сиёсий ташкилот сифатида тан олиш кераклиги борасида таклиф билан чиқди.\nБир кунлик конференция якунида унинг иштирокчилари қўшма баёнот қабул қилдилар ва толибларни “зўравонликларга тезлик билан чек қўйиб”, Афғонистон бошчилигидаги тинчлик саъй-ҳаракатларига қўшилишга, ўз мақсадларига етишиш йўлида Қобул хукумати билан музокаралар ўтказишга чақиришди.\n«Тинчлик шартномаси барча иштирокчилар учун ғалаба бўлади ва бирор бир томонинг мағлубиятини англатмайди», — дейилади баёнотда. БМТнинг Афғонистондаги Миссияси Ғанининг таклифини қўллаб-қувватлади ва “афғонлараро мулоқот орқали тинчликка эришиш ғоясини қўллаб-қувватлаши” борасида баёнот берди.\nБу анжуманга “Толибон” вакиллари таклиф қилинмагани учун ҳам улар тезлик билан бу ташаббусга муносабат билдира олишмади. Бироқ, “Толибон”нинг ўз номини ошкор қилишни истамаган вакили Reuters ахборот агентлигига, “Толибон” олий раҳбарияти бу таклифни ўрганаётганини айтди.\nКўп ўтмай 28 февраль куни DPA янгиликлар агентлиги “Толибон” сайтларидан бирида баёнот тарқатилганини, унда бу таклиф совуқонлик билан қабул қилингани борасида маълум қилди. Бу баёнотда, мамлакатда хорижий қуролли кучлар мавжуд бўлиб турар экан, музокаралар самарали бўлмаслиги таъкидланади.


- Ёшлигимдан турли пишириқлар, қандолат маҳсулотлари тайёрлашга қизиқаман, - дейди у. – Кейинчалик бу йўналишда бизнесни йўлга қўйиш мақсади туғилди. Оилам аъзолари режамни маъқуллаб, ёрдам кўрсатгани, қолаверса, мамлакатимизда ёш тадбиркорлар учун яратилган шарт-шароит, имтиёз ва имкониятлар мени ўз мақсадим сари янада илҳомлантирди. Хуллас, 2016 йилда тижорат банкидан 26 миллион сўм миқдорида имтиёзли кредит олиб, зарур технологияни харид қилдим ва маҳсулот ишлаб чиқаришни бошладим.\nЭнди талаба қиз раҳбарлик қилаётган корхонада 10 хилдан ортиқ қандолат маҳсулотлари ишлаб чиқарилмоқда. Пишириқлар улгуржи тарзда вилоятимиздаги барча туманлар, шунингдек, қўшни Сурхондарё вилояти истеъмолчиларига ҳам етказиб берилаяпти.\nИзланиш ва интилишдан толмайдиган талаба қиз айни пайтда заргарлик ҳунарини ҳам астойдил ўрганмоқда. Келгусида бу йўналишда ҳам ўз фаолиятини давом эттириш ҳаракатида.


Ҳимолай Тиллари ҳақида — У ким, бу нима — QOMUS.INFO\nQOMUS.INFO > Ҳ ҳарфи > ҲИМОЛАЙ ТИЛЛАРИ\nҲИМОЛАЙ ТИЛЛАРИ — Непалда ва Ҳиндистоннинг унга қўшни ҳудудларида тарқалган, ягона гуруҳ бўлиб ташкил топмаган бир қанча тилларнинг умумлашма номи. Ҳимолай тилларида 3,4 млн. дан ортиқроқ киши сўзлашади. Непалнинг жан.-ғарбидаги деярли ўлик тилга айланган кусунда тилининг бирор тил оиласига қариндошлиги аниқланмаган, қолган. Ҳимолай тиллари эса хитой-тибет тиллари оиласининг тибет-бирма тармоғига мансуб (қ. Хи-той-тибет тиллари. Тибет-бирма тиллари).\nҲимолай тиллари ғарбий ҳимолай ва шарқий ҳимолай гуруҳларига ажралади. Ҳиндистонда, Непал чегарасидан ғарброқда, 60 мингдан ортиқроқ киши ғарбий ҳимолай гуруҳига кирувчи кана-ури, канаши, лаҳўли, манчати, бунан, рангкас тилларида сўзлашади.\nҚад. тибет диний китоби ёзилган (ўлик) жанг-жунг тилининг ҳам шу гуруҳга кириши тахмин қилинади. Непалнинг ғарбий қисмида магар V* (300 мингдан ортиқ киши сўзлашади), че-панг (15 минг киши) ва кҳам (45 минг киши) тиллари алоҳида гуруҳчани, Непалнинг марказий қисмидаги гу-рунг (500 мингга яқин киши) ва таманг (570 мингга яқин киши) тиллари тибет гуруҳидаги айрим гу-руҳчани ташкил этади. Катмандудан жан. роқда Непалда ўз ёзуви ва адабиётига эга бўлган Ҳимолай тилларидан невар тили (1 млн. га яқин киши) тарқалган.\nНепал шарқидаги кўплаб тилларда 800 мингга яқин киши сўзлашади ва бу тиллар шарқий ҳимолай гуруҳини ташкил этади. Бу гуруҳ, ўз навбати-да, бир-биридан жиддий фарқ қилувчи 2 гуруҳчага ажралади: уларнинг бирида лимбу (260 минг киши), якҳо, кҳамбу тиллари, иккинчисида эса сунвар (25—27 минг киши), бахинг, раи тиллари кенгроқ қўлланади. Ҳин-дистоннинг Секким штатида ронг (лепча) тили (35—40 минг киши) асосий тил ҳисобланиб, у 17-а. охи-рида яратилган ўзига хос ёзувга эга. Янада жан. роқда дҳимал тили тарқалган.\nАксарият Ҳимолай тилларининг асосий типологик белгиларидан бири — кучсиз ол-мошлик белгисига эга бўлган суффиксларнинг, баъзан префиксларнинг феълга қўшилиб келиб, ҳаракат субъектининг шахси ва сонини ифо-далашидир. Аффикслар нафақат субъектни, балки объектни ҳам кўрса-тиши мумкин. Бу тилларда, шунингдек, от туркумидаги сўзлар жонли ва жонсизликни билдирувчи шакллар билан фарқланади. Ҳимолай тилларининг мунда тилларига алоқадорлиги бор, деган тахминлар учрайди.\nNext PostҲИНД ҚОРАЗИРАСИ


“ОММАВИЙ МАДАНИЯТ” – ЭВТАНАЗИЯ – Jurnalist\nR S2019-08-12T11:49:22+00:0012 Iyul, 2019|Умумий янгиликлар|\nМақолани ўқиб, беихтиёр «оммавий маданият» ва миллий маданиятнинг бундан юз йил олдинги ва ҳозирги икки мисоли кўз олдимга келди. Бизга «Оммавий маданият»нинг тажовузи илгари ҳам бўлган. «Шум бола» фильмини эслайлик. Унда ХХ аср бошида бир ажнабий Тошкентнинг Эскижўва бозорида ўзбекларнинг бир тангасини олиб, эвазига «оинаи жаҳони»дан яланғоч аёлнинг суратини кўрсатади. Шум бола «Мен яланғоч аёлдан қўрқаман», деб юзини ўгиради.\nТан касаллиги оғиздан кирса, маънавий касаллик кўз, қулоқдан кириб, эгасини йўлдан оздиради. Маънавий касалликнинг иситмаси одамнинг ниятлари, айтган гаплари, қилмиш-қидирмишларида ошкор бўла бошлайди. Ўз қадрдонлари орасида ўзини ўзгача, бегона тутишга ўтади. Ота-боболарининг миллий урф-одат ва маънавий қадриятларига беписанд қараш даражасигача тубанлаша боради. Афсуски, шундай бўлаётир. Президентимиз таъбири билан айтганда, «экстремизм, терроризм, гиёҳвандлик, одам савдоси, ноқонуний миграция, «оммавий маданият» каби хавф-хатарлар кучайиб, одамзот асрлар давомида амал қилиб келган эътиқодлар, оилавий қадриятларга путур етказмоқда. Мана шундай ва бошқа кўплаб таҳдидлар инсоният ҳаётида жиддий муаммоларни келтириб чиқараётгани айни ҳақиқат ва буни ҳеч ким инкор этолмайди.\nХХ асрнинг бошида Патрик Бьюкенен америкаликларни «Эвтаназия Европани чулғаб олди, энди Америкага сирғалиб киряпти», деб огоҳлантирган эди. Мана, унинг фарёди: «Бу гедонистик қўшиқларни ким тўхтатади? Бундай жозибали ўлим қўшиғини ёшларга қараб ҳамма – Голливуд, МТV, «кўпик опералар», телекўрсатувлар, гламур журналлар, шоу бизнес, аёлларнинг ишқий ғийбатлари, миш‑мишлари, бестселлерлар куйлаяпти. Ўқитувчидан тортиб диндоргача, ҳамма ўсмирларга «кондом» тутқазяпти. Бу аҳволда ота‑оналарга қандай ёрдам берса бўлади?\nЭнди нима қилсак, Америка аёллари оналари, момолари каби: «ювош эр, шаҳар атрофида ҳовли ва бир этак бола»ни қўмсайдилар? Бу шўрпешоналик «оммавий маданият» касофатидан бўлди. Чунки, «оммавий маданият» ўз қадриятлари иерархиясида шаҳвоний ҳирсни оналик бахтидан юқори қўяди. Аёллар журналлари, «кўпик опералар», аёлларнинг ишқий романлари, прайм‑тайм телекўрсатувлар – ҳаммасида карьера, секс, ёш жувоннинг мустақиллиги (ёлғизлиги) мадҳ этилмоқда».\nУларни қандай тушуниш керак? Масалан, ароқ, сигареталар ишлаб чиқариш – қонуний. Ичиш, чекиш ҳуқуқимиз бор. Унда нега ёшларга ичмасликни, чекмасликни тарғиб қиламиз? Чунки ичиш-чекишнинг оқибатини биламиз. Маънавият ва маърифат ходими халқимиз, ёшларимизнинг маънавий саломатлигини ҳимоя қилиш, маънавий касалликларнинг олдини олиш учун масъул. Чунки «оммавий маданият» ёшларда порно, эротик маҳсулотларга эҳтиёжни шакллантиради. Натижада ёшлар ўз ихтиёрлари билан, қонуний асосда, ўзларини нафақат маънавий, балки жисмоний нотавон қила борадилар.\nМаълумки, қўштирноқлар сўзнинг тескари маъносини кўрсатади. Шу туфайли қўштирноқ ичидаги «оқ»ни – қора, «қора»ни оқ деб тушунамиз. Мисол учун, «Эшмат – тўғри одам» билан «Эшмат – «тўғри» одам». Мана шу қўштирноқ «оммавий маданият»нинг моҳиятини тушуниш ва тушунтиришга халақит бериб келаётир. Биз оммавий маданият деганда ҳаммага мақбул, ижобий, тўғри, фойдали, чиройли, мантиқли маданий меъёрларни тушунамиз. «Оммавий маданият», деганда эса оммавий маданиятнинг зиддини, сохта, кимлардир томонидан ясалган, фейк, суррогат, мантиқсиз маданиятни англаймиз.\nБир савол… Сақичдан қай мақсадларда фойдаланиш мумкин? Бу саволга «Томингиз кетганми? Сақич бўлганидан кейин чайналади-да!», деймиз. Ана энди Республика Маънавият ва маърифат маркази томонидан экспертизадан ўтказилган сақич ўрамларидаги «беозор битик»лардан айримларини келтирамиз. Сақичлар Ўзбекистон болаларига мана бундай буйруқ ва топшириқларни олиб кирмоқда:\nСақич маркасини сочингга ёпиштириб, кейин қириб ташла.\nЧиройли сақич ўрамларида флешмоб орқали ғоя тарқатиш, жинсий ахлоқсизлик ва тартиббузарликка чақиришлар ҳам бисёр. Эътибор берсак, бир ўрам сақичнинг ғоявий фойдаси унинг иқтисодий фойдасидан ортиқлигини кўрамиз. Бунга асосий сабаб – ёш болаларнинг дид, муносабатлари бошқарилаётганида. Мана шуларни кўриб, билиб, индамаслик – келажакка, болаларимизга хиёнат эмасми? Бундай вазиятда Президентимиз айтганларидек, «авваламбор, «оммавий маданият» кўринишида кириб келаётган турли таҳдидлар, гиёҳвандлик, диний экстремизм, миссионерлик каби бало-қазолардан ёшларимизни асраш, уларнинг таълим-тарбиясига ҳар биримиз масъул эканимизни ҳеч қачон унутмаслигимиз керак».\nЎтган асрдан туриб ҳайқираётган америкалик машҳур иқтисодчи Жон К.Гэлбрейтнинг мана бу фикрларидан биз ҳушёр тортайлик. У «Оммавий маданият» билан саноатнинг бирлашиши «истеъмолчиларнинг дидини назорат қилиш, уларни саноат манфаатларига мослаштиришга олиб келди. … Энди истеъмолчи ҳукмрон эмас. У хизматкорга айланди», деган эди.\nКелинг, яхшиси, маданий мутелик янада тушунарли бўлиши учун кварц ва механик соатларни олайлик. Кварц соат батареясиз ишламайди. «Аввал батареянинг пулини тўлаб қўйинг, хўжайин», дейди гўё. Фақат механик соатнинг ишлаши сизга боғлиқ. Қулоғини бураб, «дам солсангиз», юраверади. Батареясиз кварц соат – темир-терсак. Соатингиз бор, лекин ишлаши сизга эмас, батарея ишлаб чиқарувчига боғлиқ. Мана энди сиз батарея ишлаб чиқарувчининг қарамига айландингиз. Кимдир компьютерингизга тушсин, деб турли вирусларни тайёрламоқда. Вирус тушса, антивирусини топишга ҳам ўзлари «қарашворишади». Пулини тўлаб қўйсангиз, бас. Ана шундай.\n2018 йил 23 июнь, 74-сон


“Пахтакор-79” жамоаси аъзоларини ёдга олиш тадбирлари бўлиб ўтди\n1979 йил 11 август юз берган фожиага 40 йил тўлди.\nМинскнинг «Динамо» клуби билан учрашувга йўл олган ўша жамоа аъзолари бу ўзлари учун сўнгги сафар бўлиши мумкинлигидан бехабар эдилар. Анъанага кўра, ҳар йилнинг 11 август санасида шонли жамоа вакиллари ёдга олинади. Бу сафар ҳам ундан мустасно бўлгани йўқ.\nЭрталабдан "Пахтакор" стадионидаги ёдгорлик олдида клуб раҳбарияти, ўша жамоа аъзоларининг оиласи ва яқинлари, мураббий ва мутахассислар, мухлислар, клублар, ЎФА ва ПФЛ вакиллари, "Пахтакор"нинг айни пайтдаги футболчилари жам бўлишди. Дастлаб Мирзаҳаким Тўхтамирзаев сўзга чиқиб, ўша жамоа тўғрисида фикрлари ва хотираларини айтиб ўтди. Кейин эса футболимиздаги энг таниқли журналистлардан бири Владимир Сафаров, грузиялик машҳур футболчи Александр Чивадзе, Red Metal AG Amalco Group Company вакили Васа Радженович, ЎФА фахрийлар кенгаши раиси Наримон Жалолов ва бошқалар сўзга чиқиб, шонли жамоа аъзоларини ёдга олиб ўтишди. Ҳозирги футболчилардан ўша жамоага муносиб ворис бўлишни тилашди. Ёдгорлик пойига гуллар қўйилгач, Боткин қабристонига йўл олди.\nБоткин қабристонида Идгай Тазетдиновнинг беваси Алла Тазетдинова, "Пахтакор" афсоналари Василис Хадзипанагис, Тўлаган Исоқов сўзга чиқишди. Исоқов ўзи билан бирга ўйнаган жамоадошларини тарбиялаган инсонлар олдида тиз чўкиб, уларга миннатдорчилик бидирди. Таниқли журналист Мавлон Шукурзода, Ўзбекистон жисмоний тарбия ва спорт вазири Дилмурод Набиев, "Пахтакор" футбол клуби бош директори Дмитрий Адисман ўша жамоа вакиллари ҳамиша қалбимизда мангу яшаши, уларнинг хотирасини ёд этиш, ҳар доим эсга олиш ҳақида айтиб ўтишди.


Жанжал | Иссиқ-Кўл вилояти | Альянс-Пресс\n04.01.2016 21:59 Иссиқ-Кўл вилояти 1865\n4 январ куни Қоракўл шахар суди буюкбританиялик Майкл Макфитнинг қази бўйича жанжалли масаласини кўриб чиқиб, уни Қирғизистондан бадарға қилди\n«Тузлиғига туфурди» деган сўз ниҳояти оғир олинади. Бундай ишга борганларни «кўрнамак» дейишлари бежиз эмас. 2015 йилнинг 30 декабрида 40 ёшли Centerra Gold олтин ундириш корпорацияси ходими Майкл Макфит Иссиқкўлда бўлиб ўтган зиёфатдан олган бир қатор фотосуратларни ижтимоий сайт бўлмиш, «Фейсбук»даги ўз саҳифасида чоп этган. Шунингдек зиёфатда тортилган танқис нозу-неъматга изоҳ бериб, қирғизча «чучук» деб номланган от ичаги ва гўштидан тайёрланган таом (қази)ни – «бу отнинг жинсий аъзоси, анавулар шунга навбатда турибди» деган.\nУшбу изоҳли сувратлар қирғиз жамиятида катта резонанс яратиб, катта ғовғога сабаб бўлган. Пировард натижада 2 январ куни Кумтор олтин ундириш конининг маҳаллий ишчилари ўз вазифаларига киришишдан бош тортишган. Улар ҚР ИИВ, Бош прокуратураси ва ДМҲКга ариза билан мурожаат қилишиб, ўзларининг миллий қадриятларини ҳақоратлаган британиялик Майкл Макфитни жиноий жавобгарликка тортишга чақиришган. Воқеа шу даражада кескинлашидан қўрқиб кетган М. Макфит юртдан қочиб қолишни афзал кўрган. Бироқ уни 3 январнинг эрталабки соат 3 бўлганида ички ишлар ходимлари Бишкекнинг «Манас» аэропортида ушлаб олишди ва қочоқни тутиш бўйича кўрсатма тарқатган Иссиқкўл вилояти «Жети огуз» туман ИИБси назоратига элтиб қўйишади. Британиялик тутқинни туман милицияси Қоракўл шаҳридаги Кумтор оперейтинг компаниясига қарашли уйга қамаб, назорат ўрнатади. Шу ерда М. Макфит «Фейсбук»даги суврат ва комментларини олиб ташлаб, улар ўрнига қирғизистонликлардан миллий ифтиҳорларини бир нарсага ўхшатгани учун кечирим сўрайди. Бунинг устига Майклнинг Буюкбританиядаги ота-оналари ҳам ҳавотирга тушиб, ўғилгиналари қирғиз миллий таомларини – «деликатес» деб мақтаганини ва унинг бундай ёмон ўйларга бормаганини айтиб, кечирим сўрайдилар. Бу ғавғоли ишни бартараф этиш учун ўртага дипломатларни аралашларини сўрайдилар.\nКумторнинг маҳаллий ишчилари ўз иш жойларига қайтсаларда, уларнинг фаоллари бу ишни органлардан ташқари, яна судга етказишди. Фаоллар Майкл Макфитни нафақат ватандошларимизни иззат-ҳурматини поймол қилишда, балким жиноий кодекснинг 229 бандига мос келувчи «Миллий,ирқий ва диний зиддиятларга ундаш» каби қабиҳ ишларда айбладилар. Агарким суд, британиялик бўйнига қўйилаётган бу айбловларни асосли деб топса, уни 3 йилдан 5 йилга озодликдан маҳрум этиши мумкин эди. Магарам, давлат ҳавфсизлик хизматлари қази тўғрисидаги бу гаплар бу даражадаги айбларга мос материаллар йўқлигини таъкидласаларда, 4 январ куни Қоракўл шахар суди ўз қарори билан Майкл Макфитни Қирғизистондан бадарға қилишни лозим топди.


Халқаро ҳунармандчилик фестивалининг асосий тадбирлари қаерда бўлиши маълум\nҚўқон шаҳрида илк бор ўтказилаётган халқаро ҳунармандчилик фестивалига қизғин тайёргарлик кўрилмоқда.\nХалқимизнинг қадимий тарихи ва маданий ҳаётини ҳар томонлама кенг ёритиш, номоддий маданий меросимизнинг ажралмас қисми бўлган миллий ҳунармандчилигимизни кенг намойиш этиш, унинг ноёб намуналарини тарғиб қилиш бўйича ўтказилаётган мазкур фестивалнинг аҳамияти беқиёс. Шунинг учун ҳам ушбу тадбирни юқори савияда ташкил этишга алоҳида эътибор қаратилмоқда. Мазкур фестивалга пухта тайёргарлик кўриш ва уни юқори савияда ўтказиш билан боғлиқ харажатлар учун 185,6 миллиард сўм маблағ ажратилган бўлиб, ҳозирга қадар 110 миллиард сўм ўзлаштирилди.\nКўҳна кентда Худоёрхон ўрдаси, Жоме масжиди, Норбўтабий ва Соҳибзода Ҳазрат мадрасалари, Модарихон даҳмаси ва Даҳмаи шоҳон каби кўплаб маданий мерос объектлари мавжуд. Фестивалга тайёргарлик ишлари жараёнида ҳар бир маданий мерос объекти бўйича турли тилларда буклетлар тайёрлаш, ташриф буюрувчиларга юқори даражада хизмат кўрсатиш фаолиятини йўлга қўйиш кўзда тутилган. Қўқон шаҳар ҳокимлигидан маълум қилинишича, бугунгача 12 та тарихий обидаларни таъмирлаш ишлари якунланди, майдонлар, хиёбонлар, йўллар четидаги яшил майдонларни ҳамда кўп қаватли уйлар олдидаги майдонларни суғориш учун ёпиқ ер ости магистрал суғориш тизимини таъмирлаш ишлари амалга оширилди.\nШаҳардаги ичимлик сув ва оқова сув тармоқларини қуриш ва қайта қуриш ишлари учун қўшимча равишда 3 миллиард сўм маҳаллий бюджетдан маблағ ажратилиб, бу борадаги ишларни якунлаш чоралари кўрилмоқда.\nФестивалнинг асосий тадбирлари Худоёрхон ўрдасида бўлиб ўтади. Айни кунларда бу ерда кенг кўламли ободонлаштириш ишлари олиб борилмоқда. Саҳна ва амфитеатр қурилиши давом этмоқда. Янгидан қурилаётган меҳмонхоналарнинг 3 тасида қурилиш ишлари якунланди, 5 тасида давом эттирилмоқда. Иштирокчилар учун қўшимча 30 та уй меҳмонхоналари ташкил этилаётир. Шунингдек, шаҳар кўчаларини ободонлаштириш, гуллар экиш, кўчаларни безаш, қўшимча ёритиш чироқларини ўрнатиш, кўп қаватли уйлар фасадини таъмирлаш, овқатланиш шаҳобчалари, конференция ўтказиш зали ва матбуот марказини тайёрлаш ишларини тўлиқ якунлаш тадбирлари олиб борилмоқда.\n5 кун давом этадиган мазкур фестивалда 80 га яқин мамлакатдан 180 нафар сараланган ҳунарманд усталар иштирок этиши кутилмоқда. Фестиваль доирасида “Ҳунармандчилик ва халқ амалий санъатини ривожлантириш истиқболлари” мавзусида илмий-амалий конференция, ҳунармандларнинг кўрик-танлови, шунингдек хорижий ва маҳаллий ҳунармандларнинг маҳорат дарслари ташкил этилади.


1 ноябрдан карантин чекловлари кучайтириладими? - UzNews.uz\nССВ яқин орада мамлакатда карантин режими кучайтирилмаслигини маълум қилди.\nИжтимоий тармоқларда жорий йилнинг 1 ноябридан карантин чоралари қайта кучайтирилиши ҳақида асоссиз ахборотлар тарқалмоқда.\nСоғлиқни сақлаш вазирлиги бундай ёлғон хабарларни рад қилди ва бу орқали аҳоли орасида ваҳима қўзғашга уринишларга тегишли тартибда жавобгарлик кўзда тутилганини эслатди. Вазирлик яқин орада карантин тартибини кучайтириш кўзда тутилмаганини маълум қилди.\nАввалроқ 25 октябрдан транспорт чеклови яна қайта тикланиши, дам олиш кунларида автотранспортлар ҳаракатига чеклов ўрнатилиши ҳақидаги ёлғон хабарлар тарқалганди.\nАҳоли орасида 15 октябрдан карантин чоралари қайта кучайтирилиши бўйича берилган саволга АОКАда Коронавирусга қарши кураш штаби аъзоси Нурмат Отабеков республикамизда карантин чоралари бекор қилинмагани, балки юмшатилганини эслатганди.


ИШИД: Қамоқхоналардаги «ёвузлик» Европага ёпирилишга шай турибдими? - BBC News O'zbek\nИШИД: Қамоқхоналардаги «ёвузлик» Европага ёпирилишга шай турибдими?\nИШИД жангариларининг оилалари Сурия шимолидаги ал-Ҳавл ҳибс марказида сақланмоқда\nАмерика ИШИД раҳбари Абу Бакр ал-Бағдодийнинг ўлдирилганини маълум қилди. Бағдодий йўқ қилиниши билан ИШИД келадиган хавф бартараф этилдими? Кузатувчилар яқин Шарқнинг ИШИД собиқ аъзолари сақланаётган қамоқхоналарида Европани чиқиллаётган даҳшатли бомба кутиб турган бўлиши мумкинлигини айтмоқда.\nҲозирги кунда курдлар назорати остида бўлган қамоқхоналарда сақланаётган ўн минглаб ИШИД жангарилари ва уларнинг оила аъзолари ғазаб отига миниб, ҳар қандай йўл билан озодликка чиқишга уринмоқда.\nЖорий ойда Туркия Сурия томон уюштирган интервенция ва ўзларининг етакчилари даъвати таъсирида жангарилар қамоқхоналардан қочиб чиқиш ва уларни тутқунликда сақлаётганлар ҳамда Ғарбдан ўч олишга онт ичганлар.\nТуркиянинг Сурияда олиб бораётган амалиётлар бу муаммони сўзсиз улкан инқирозга айлантириб юборди - 100 нафарга яқин ИШИД жангарилари (айрим хабарларда бу рақам 800 нафарга қадар боради) қамоқхоналардан қочиб кетган. Улар, эндиликда, 2013 йилдаги ИШИДни қайта тиклаш илинжида ҳаракат қилаётган бўлиши мумкин.\nБундай ҳолатнинг юзага келишида Европа давлатларининг ҳам айби бор. АҚШ етакчилигидаги халқаро коалиция шу йилнинг март ойида Сурияда мавжуд Исломий Давлатни тор-мор этганидан сўнг дунё ихтиёрида мағлубиятга учраган жангарилар ва уларнинг аксаран фанатик кайфиятли оила аъзолари масаласини ҳал этиш йўлида етти ой бор эди.\nИШИД сафларида жанг қилганларнинг катта қисми Ироқ ва Суриядан бўлсада, Европа, Шимолий Африка, Миср, Саудия Арабистони, Кавказ ва Марказий Осиёдан келганлар ҳам оз эмасди.\nСурия шимолий-шарқида жойлашган энг йирик ҳибс жамлоғи бўлмиш ал-Ҳал деворлари ортида ИШИДга алоқадор жиҳодчи аёллар ўз ҳукмронлигини кучайтираётгани тўғрисида хабарлар келмоқда. Улар, ҳатто, ўлим жазолари орқали жамлоқ аҳлини ўзига бўйсундирмоқда. Жамлоқдаги болалар эса ҳеч қандай таълим олмай, айрим ҳолларда, ўта мутаассиб ғоялар билан мияси ювилганча улғаймоқда.\n"(Жамлоқлардаги) бу одамлар жуда ваҳший", сўзлайди Лондонда жойлашган Royal United Services Institute таҳлил маркази ходими Майкл Стивенс.\n"Агар улар қочиб кетса ёки жамлоқлар ичида болаларни тарбияласа, муаммо 10 йил ичида янада оғирлашади".\nАҚШ ва унинг курд иттифоқчилари Европа давлатларини Сурияга ҳижрат қилган 4 минг нафардан зиёд ўз фуқароларини ортга қайтариб олишга ундаб келмоқда.\nБироқ Европа бундай қилишни истамаяпти. Иттифоқ давлатларининг махсус хизматлари ИШИДнинг сўнгги кунларига қадар унинг сафларида бўлганларнинг ўта хавфли радикал шахсларга айланганлари, уруш давомида кўрган-кечирганлари туфайли мутлақо бошқа инсонга қиёфасига кирганидан огоҳлантирмоқда.\nГерманиянинг Der Spiegel журналига кўра, немис расмийлари ҳозирда жамлоқларда сақланаётган жами 27 нафар Германия фуқароларининг учдан бир қисми «зўравонлик, жумладан, террор амалиётларини амалга оширишга мойил» эканига ишонади. Шу сабабдан ҳам ҳукумат бу фуқароларни ортга қайтариб олиб келишни истамайди, изоҳлайди журнал.\nУшбу муаммонинг икки томони мавжуд. Биринчиси - жиҳодчилар ўз ватанига қайтариб олиб келингандан сўнг - улар қўлга олинган ноаниқ вазиятни ҳисобга олиб - уларни қонун доирасида жазолашга етарлича асослар топилмаслиги мумкин.\nОқибатда, ҳукуматлар жамият ва миллий хавфсизлик учун таҳдид солиши мумкин бўлган шахсларни озод қилгани учун танқид ҳамда босим остида қолиши мумкин.\nИккинчида, жиҳодчиларни қамоққа ташлаш йўлида етарли далил топилган тақдирда ҳам бу Европа қамоқхоналарида мавжуд радикализм муаммосини янада оловлантиради, холос. Масалан, Франция қамоқларида жазо ўтаётган шахсларнинг сезиларли қисми мусулмон жамоатлари вакилларидир.\nБироқ Европанинг бундай важлар ила ҳаракат қилишни истамаслиги муаммони анчайин мураккаблашиб кетишига сабаб бўлди. Суриядаги жамлоқларида ИШИДнинг хавфли жангариларидан ташқари бегуноҳ аёллар ва болалар ҳам бор. Исломий Давлат ўрнатган тартибларга бўйсунмаган ҳолатларда уларнинг, ҳатто, ўлим билан жазоланиши яхши маълум.\nШунингдек, «адолатсиз қамоққа ташланиш» жиҳодчилар руҳиятига жиддий таъсир қилишини ҳам эсдан чиқармаслик лозим.\n1960 йилларда ҳибсга олинган ва қатл этилган мисрлик руҳоний Саййид Қутбнинг қўлёзмалари, кейинчалик, жиҳодчи тафаккурини кучайтирувчи асос ўлароқ хизмат қилган эди.\n1981 йилда Миср президенти Анвар Садатнинг ўлдирилиши ортидан мамлакатда исломчиларни оммавий тарзда ҳибсга олиш бошланган, аммо бу ҳол жиҳодчи кайфиятли шахсларнинг нафратига сабаб бўлиб, Осама Бин Ладен ҳам қисман шу воқеалардан руҳланган ҳолда ал-Қоидага асос солган эди.\n2003 йилда Ироққа бостириб кирган АҚШ Абу Ғариб ва Букка қамоқхоналарига кўплаб жиҳодчиларни ташлаган ва улар, оқибатда, бугунги кундаги ИШИДнинг асосига айланган эди.\nКуни кеча ўлдирилгани ҳақида хабар тарқалган ИШИД етакчиси Абу Бакр ал-Бағдодий каби шахслар қамоқхоналарда бошқа маҳбуслар билан фикрлар алмашган, озодликка чиққандан сўнг амалга оширилувчи режаларни биргаликда тузганлар.\nСаккиз йил давомида мамлакатнинг сунний озчилигини дискриминация қилиб келган Ироқ ҳукуматининг қатор муваффақиятсиз сиёсатлари ортидан жиҳодчилар вазиятдан унумли фойдаланган ҳолда 2014 йили Сурия ва Ироқнинг шимолий қисмини эгаллаб олган эди.\nДунё халифалик эълон қилган жиҳодчиларни енгиш учун беш йил вақт сарфлади.\nХўш, бундай ҳолат яна юзага келиши мумкинми? Эҳтимол, йўқ, дея жавоб қайтаради Майкл Стивенс каби экспертлар.\n«ИШИД кам таъсирли қаршилик ҳаракатини қайта ташкил эта олиши мумкинлиги бор гап. Жангари маҳбусларнинг қамоқдан қочиб кетиш эҳтимоли кишини ташвишга солади, албатта, аммо улар қочиб кета олган тақдирда ҳам ҳозирги вазият 2013 йилдагидек қулай эмас. Улар ҳозир шунчаки қўлига қурол олиб, жангни давом эттира олмайди», тушунтиради Майкл Стивенс.\nИроқнинг Мосул шаҳри 2017 йилнинг июл ойида ИШИДдан озод қилинганди\nЧиндан ҳам ИШИД ўзи беш давомида назорат қилиб келган улкан сарҳадлар бўйлаб яна янги халифалик туза олишга қурбини етишини тасаввур қилиш қийин. Бироқ кўп йиллар давомида исломий экстремизмни тадқиқ этган доктор Эмман Эл-Бадавий ИШИД туғилажак ҳар қандай имкониятдан фойдаланиб қолишга уринишидан огоҳлантиради.\n«Гуруҳ ҳукумат назорати ожиз бўлган ҳудудларда қайта илдиз отиб, ўз сафига яна жангариларини чорлай бошлаши тайин. Оёққа тургач, Европа ва АҚШ дохил хорижий ўлкаларда турли хунрезликни амалга оширишни режалаштиришига эса шубҳа йўқ».\nХулоса қилиб айтганда, муаммо жиддийлашиб бормоқда. Агар ИШИД парчаланиши ортидан паноҳсиз қолган минглаб инсонларнинг ноаниқ тақдирига бирор инсоний ечим топилмас экан, у ҳолда имкон бўлиши билан Европа ва бошқа ҳудудларга ёпирилишга шай «ёвузлик» куч олишда давом этади ва бундан дунё қаттиқ афсус чекиши мумкин.


ЎзМТДП депутати Жаҳонгир Зияев: “Ўқувчиларга жамоат транспортида текин юриш ҳуқуқини берайлик!” — Sof.uz\nЎзМТДП депутати Жаҳонгир Зияев: “Ўқувчиларга жамоат транспортида текин юриш ҳуқуқини берайлик!”\n23.01 22:14 181 Ўзбекистон\nТошкент шаҳар ҳокими Жаҳонгир Ортиқхўжаев иқтидорли ўқувчиларни рағбатлантириш учун “Ҳоким стипендияси” жорий қилишини маълум қилди.\nҲозирча унинг миқдори қанчалиги аниқ бўлмаса-да, бу эзгу ташаббус ёшларга мотивация бериши турган гап. Ёшларни қўллаб-қувватлаш ҳақида гап кетар экан, менимча, ўқувчиларнинг жамоат транспортида бепул юриш масаласини ҳал қилиш вақти келди. Кўплаб давлатларда ўз фуқароларига шундай ҳуқуқ берилган бир пайтда, келажагимиз эгаларига бундай имкониятни яратмаётганимиз ажабланарли. Масалан, Люксембургликлар учун транспортда юриш бепул. Эстония пойтахти Таллинда эса 2013 йилдан буён одамлардан йўлкира сўралмайди. Швейцария, Австралия, Франция, АҚШ, Хитой, Малайзия… Рўйхатни яна давом эттириш мумкин. Бу шаҳарларда тирбандлик муаммосини ҳал қилиш билан бирга, солиқ тўловчилар сонининг кескин кўпайишига ҳам сабаб бўлган экан.\nМаълумки, ҳеч қайси давлатда жамоат транспорти ўз харажатларини деярли қопламайди. Соҳа бюджетдан субсидия ёки имтиёзли кредит ажратиш орқали қўллаб-қувватланади. Жумладан, Ўзбекистонда ҳам. Ўқувчилардан йўлкира олганимиз билан барибир план бажарилмас экан, унда фарзандларимизга шундай имкониятни берайлик. Бу билан ёшларимизнинг билимини янада оширишга ҳисса қўшган бўламиз. Чунки қанчадан қанча ўқувчилар қўшимча таълим олиш учун у ёқдан-бу ёққа югуради. Йўлкирани ўйлаб, бораолмаётганлар қанча? Шу ўринда яна бир гап: шаҳар транспортидан бепул фойдаланувчилар рўйхатига ойига 3-4 миллион сўм маош оладиган ички ишлар ходимлари киритилмаган бўлса-да, негадир “кондуктор”лар улардан йўлкира сўрамайди. Аммо пули йўқ ўқувчилар ё автобусдан тушириб юборилади ёки “яхши” гаплар билан сийланади


Кексаларни эъзозлаш-- инсоний бурчимиз\n9 Avg 2015 2865\nУмр - инсон учун берилган энг бебаҳо неъмат. Унинг ҳар бир фасли ўзига хос. Болалик, ўсмирлик, ёшлик ва кексалик. Бир - бирини тўлдирувчи ушбу паллаларнинг сўнгги босқичи, халқимиз орасида парилик даври дея эътироф этиладиган қарилик ёҳуд кексалик ҳаётнинг мазмунини англашни ўргатувчи даврдир. Бежиз мулоҳазамни ушбу сўзлар билан боғламадим.\nҚадриятларимизнинг бебаҳо кўринишларидан бири – бирдамлик, ҳамжиҳатлилик билан ўтадиган тўй ва маъракаларни бир кўз олдимизга келтирайлик. Давранинг тўрида ўтирадиган боболаримиз, супра бошида ун элаб, хамирга қўл солиб берадиган нуроний бувиларимизнинг ҳар бир айтадиган сўзлари, ибратли гаплари даврадаги ёшлар учун бир хазинадек бўлиб келган. Ёши улуғ инсонларга бўлган бу ҳурмат, иззат - икром халқимизнинг қон - қонига сингиб кетган. Шу боисдан ҳам бу анъана бугунгача бардавом.\n2015 йилнинг юртимизда давлатимиз раҳбари томонидан «Кексаларни эъзозлаш йили» сифатида эълон қилинганлиги, йил билан боғлиқ ишлаб чиқилган давлат дастури асосида олиб борилаётган эзгу ишлар ҳам нуронийларимизга бўлган юксак эътибордан далолат беради.\nКасбим тақозоси билан Бухоро вилоятининг шаҳар ва қишлоқларида ўтказилаётган тадбирлар, учрашувларда иштирок этиб келяпман. Маълумки, ҳар йили 9 май - “Хотира ва қадрлаш куни” арафасида 2 - Жаҳон уруши қатнашчилари ва меҳнат фахрийлари давлатимиз раҳбари фармонлари асосида алоҳида рағбатлантирилиб турилади. Бу йилги байрам тадбирлари 2015 йил «Кексаларни эъзозлаш йили» билан ҳамда 2 - жаҳон урушидаги ғалабанинг 70 йиллиги муносабати билан янада ўзгача кечди. Ана шундай тадбирларда иштирок этиб, жуда катта таассурот олдим. Сабаби, ҳар бир учрашувларда қадри улуғланган юртдошларимиз, бобою бувиларимиз билан суҳбатлашар эканман, уларнинг айтар сўзларида шукроналик ҳисси мужассам эканлигига гувоҳ бўлардим. Гарчи ҳаётнинг аччиқ кунлари, уруш даври қийинчиликлари уларнинг нуроний чеҳрасига ажинлар тўлдирган бўлсада, кўзларида қувонч ифода топган эди. Сана муносабати билан вилоят ҳокимлиги ва масъул идоралар ходимлари билан Ғиждувон шаҳридаги хонадонлардан бирида бўлдик. Бизни кутиб олган хонадон соҳибларидан бири меҳмонхонага чорлади. Саломлашиб, кирар эканмиз, уйнинг тўрида ўтирган нуроний отахон - бизни қарши олдилар. Бу инсон иккинчи Жаҳон урушининг суронли йилларини бошдан кечирганлардан бири - 92 ёшли Ҳасан ота Ҳақбердиев эдилар. Айни 18 ёшида тинчлик учун курашга отланган бу инсон башарият учун кўплаб талафотлар келтирган урушнинг даҳшатларига бардош бериб, унинг синовларидан ўтади. Халқимиз осойишталиги учун ўз жонини тиккан ва урушда бир оёғидан ажралиб, ногирон бўлиб қайтган отахон тинчлик дунёдаги энг улуғ неъмат эканлигини бот - бот такрорлар дедилар: «Тинчликнинг қадрига етинг, мен урушга бир оёғимни ташлаб қайтдим. Қайтганимда ҳовлида онам ва укам бор эди. Онамнинг кўзлари хиралашиб қолган, ночор аҳволда эдилар. Очарчилик йиллари эди. Бир бурда нон топиб ейишнинг ўзи катта бахт эди, биз учун. Яшаш учун курашдик. Меҳнатдан чарчамадик. Бугунги кунларимиз биз учун энг катта бахт. Тинчлик улуғ, унинг қадрига етинг! »\nБиз отахон билан суҳбатлашар эканмиз бошдан кечирганларини сўзлаб бераётган бу инсонни тинглаб, кўз ўнгимда суронли уруш йиллари гавдаланди. Гарчи болалигимда ёзувчиларимизнинг 2 - Жаҳон уруши ҳақида ёзган бир қатор асарларини мутолаа қилган бўлсамда, ушбу жанггоҳларда фидойилик билан тинчлик учун курашган инсон қаршимда ўтирганини кўриб, кўзимда ёш халқаланди. Тирик тарих бўлган бу инсон билан қайта - қайта суҳбатлашгим келарди. Шу куни Бухоро вилоят ҳокимлиги, “Нуроний” жамғармаси вилоят бўлими ҳамда туман ҳокимлиги вакиллари у кишига “Иккинчи Жаҳон урушидаги ғалабанинг 70 йиллиги” эсдалик – юбилей - медалини топширар эканлар, фидойи ватандошимизнинг кўзларидаги қувонч ёшини кўриб қаттиқ таъсирланиб кетдим. Дарҳақиқат, юртимизда инсон қадри улуғдир. Кексаларимизга бўлган эътибор юксак даражада. Ўз ҳаёт йўли билан келажак авлодга ўрнак бўладиган бобою бувиларимизнинг ҳар бир айтар сўзлари биз учун жавҳардек қимматли эканлигини яна бир бор англадим.\nҚишлоғимизда ( Ғиждувон туманидаги Хосакент қишлоғи) Унсин буви деган ёши улуғ инсон яшаб ўтдилар. Эсимда, болалик пайтларим, бувимнинг дугоналари бўлганликлари учун у кишининг ҳовлиларига тез - тез борар эдик. Ёки бир қишлоқда яшасак ҳам баъзан бувим хат ёзиб ўртоқларига бериб юборар эдилар. Мен хатни олиб у кишининг ҳовлиларига кирганимда у киши балх тути остидаги каравотда доим нимадир тикиб ўтирар эдилар. Ўша пайтлар Унсин ая ҳақида ҳеч нима билмас эдим. Йиллар ўтиб ёшим улғайгандан сўнг онахоннинг ҳаёт йўллари, сабр - тоқатларини эшитиб таъсирланганман. Унсин буви турмуш қурганида 17 ёшида бўлган экан. 18 ёшли турмуш ўртоғи Тўрақул бобо 2 - Жаҳон урушига кетганида қорнида боласи билан қолган бу аёл садоқат билан эрини кутиб яшайди. Ўғли Жўрақулни дунёга келтириб, вояга етказади, ўқитиб, уйли жойли қилганида 2 - Жаҳон уруши аллақачон тугаган эди. Бироқ Унсин буви ҳамон турмуш ўртоғи Тўрақул бобони кутар эди. Аччиқ қисмат уни яқинидан айирганини билсада, доимо турмуш ўртоғи дарвозадан кириб келаётгандай унинг йўлига кўз тикарди.…\nЙиллар ўтди. Фарзанди улғайиб, бир этак набиралар қуршовида дориломонликда яшаган Унсин аяга қишлоқдагилар бу қадар ҳурмат кўрсатишининг сабаби онахоннинг сабр - тоқати, метин иродаси эди.\nМуҳтарам юртбошимиз мамлакатимиз Конституцияси қабул қилинганининг 22 йиллиги муносабати билан қилган маърузаларида ҳар қандай жамиятда ёши улуғ инсонларга кўрсатилаётган эътибор ва ғамхўрлик унинг маданийлик даражасини билдиришини алоҳида эътироф этиб ўтган эдилар. 2015 йилнинг “Кексаларни эъзозлаш йили” деб номланиши ҳам юксак инсонийликнинг кўринишидир. Аслида нуронийларимиз ўлмас маданиятимизнинг тирик тарихи ҳамдирлар. Боиси, қадимдан халқимиз орасида “Қариси бор уйнинг париси бор”, “Кекса оқиб турган дарё” деган сўзлари қўлланиб келинган. Ота - оналарга қилинган хизмат ҳам ҳаж даражасида кўтарилган. Фарзандлар ардоғида, невара чеваралар қуршовида юрган бобою бувиларимиз бир вақтлар ўз ота - оналарига ҳам шундай ҳурмат кўрсатишган. Бу эса катталарга ҳурмат, кичикларга иззат кўрсатишнинг аввало тарбиядан бошланишининг исботидир. Мумтоз адабиётимизнинг йирик вакили Ҳазрат Алишер Навоийнинг “Фарҳод ва Ширин” достонида шундай сатрлар бор:\nБошни фидо айла ато қошиға\nЖисмни қил садқа ано бошиға\nТун кунингға айлагали нур фош\nБирисин ой англа бирисин қуёш\nОта - онани ҳурмат қилиш фарзандлар учун мажбуриятдир. Уларни бу иккисига хизматни бирдек қилиш, хизмат қанча ортиқ бўлса ҳам кам деб билиш лозимдир. Яъни, мутафаккир, “Отанг олдида бошингни фидо қилиб, онанг учун бутун жисмингни садқа қилсанг арзийди. Туну кунингга нур бериб турган икки инсоннинг бирисин ой деб бил, бирисини қуёш” деб таъкидлайдилар. Шунингдек оналарга бўлган ҳурматни шоир “Арбаин” асарида шундай таърифлайди:\nРавзаи жаннату жинон боғи\nРавза боғин висолин истар эсанг\nБўл онанинг оёғин тупроғи\nҲа, Жаннат оналар оёғи остидадир. Ота - онамиз, уларга бўлган ҳурмат, кексайганларида қадрлаш халқимизга хос қадриятдир. Неча йиллик тарихга эга бу анъаналаримиз бугун ҳам бардавом. Эътирофлиси, у юртимизда қонунан мустаҳкамлаб қўйилганидир. Яъни, Ўзбекистон Республикаси Конституциясининг XIV боб, 66-моддасида “Вояга етган, меҳнатга лаёқатли фарзандлар ўз ота-оналари ҳақида ғамхўрлик қилишга мажбурдирлар.”дея белгилаб қўйилгани ҳам кексаларимизга бўлган ҳурматни ўзида намоён этади.\nҲаёт чархпалак мисол. Умр ўтаверади. Ёшлик кексаликка ўз ўрнини бўшатиб беради. Нуроний кексаларимиз ҳамиша эъзозу қадрга лойиқдир.


Ахборот 20.06.2020 13:21\nМазкур “Ов қилиш ва овчилик хўжалиги тўғрисида”ги Қонунда эса ушбу масалаларнинг ҳуқуқий ечимлари ўз аксини топган. Яъни Қонунда моддаларнинг тўғридан-тўғри амал қилишига эътибор қаратилган. Жумладан, ов қилиш ва овчилик хўжалиги соҳасидаги давлат cиёсатининг асосий йўналишлари белгиланган. Ёввойи ҳайвонларнинг сони ҳамда тутилган ёввойи ҳайвонларни ҳисобга олиш кимлар томонидан амалга оширилиши қайд этилган.\nЯнги таҳрирдаги мазкур Қонунда шу каби жиҳатлар эътиборга олинган. Жумладан, соҳага оид асосий тушунча ва тамойиллар, қолаверса, уни давлат томонидан тартибга солишга оид нормалар, ваколатли давлат органлари аниқ белгиланган.\nХусусан, вояга етмаган маҳкумларнинг ота-онаси ёки уларнинг ўрнини босувчи шахслар билан учрашувларида чекловлар бекор қилинмоқда. Маҳкума аёлларнинг вояга етмаган фарзандлари билан учрашувларининг алоҳида тартиби белгиланмоқда.\nЖумладан, бугунги кунда турли ҳаётий ҳолатлар бўйича ҳуқуқий ечим таклиф этиладиган ва давлат хизматлари кўрсатиш электрон тизими билан боғланадиган “Advice.uz” (e-maslahat.uz) ҳуқуқий портали ишга туширилган. Ундан 53 минг нафардан ортиқ шахслар фойдаланган. Қолаверса, ёш авлодларнинг ҳуқуқий билимини ошириб бориш, болаларни кичик ёшданоқ қонунга ҳурмат руҳида тарбиялаш мақсадида “bolahuquqlari.uz” сайти ва “test.adliya.uz” ҳуқуқий саводхонликни баҳолаш тизими яратилиб, улардан 16 минг нафарга яқин шахслар фойдаланган.\nМаълумки, Самарқанд – жаҳон туризм марказларидан бири.\nҲудудда бу борада рўёбга чиқарилган салмоқли ишлар натижасида 2019 йилда вилоятга 560 минг нафардан зиёд хорижий сайёҳлар ташриф буюриб, ушбу кўрсаткич 2018 йилга нисбатан 1,6 баробар ўсишига эришилган.\nВилоятга бириктирилган Хитой, Туркия, Греция, Испания давлатларидаги элчихоналар томонидан таклиф этилган қиймати 1 триллион 540 миллиард сўмлик 10 та лойиҳани амалга ошириш муддати кечикмоқда. Қиймати 2 триллион 385 миллиард сўмлик 16 та лойиҳа бўйича ишлар бошланмаган.\nТаҳлилларга кўра, қоидабузарликларни автоматик аниқлайдиган фото ва видео мосламалар, шунингдек, онлайн режимида ишловчи фото радарлар ўрнатиш билан боғлиқишлар суст олиб борилмоқда. Бундан ташқари, автомобиль йўлларида йўл ҳаракатини ахборотлар билан таъминлаш, йўл бўйидаги инфратузилмани халқаро стандартлар талабларига мувофиқ ривожлантириш билан боғлиқ кўплаб масалаларга лозим даражада эътибор қаратилмаган.


РИАМ-ЭНГ, ТАИЛАНД АДИБИ\n"Менинг тўй куним, - ўйлади у, - бир неча соатдан сўнг Читнинг рафиқасига айланаман, оппоқ уйга кўчиб ўтаман, ҳашаматли автомобиль соҳибасига айланаман. Ниҳоят, бу вайронани тарк этиб, дарслардан ва болаларга қарашдан бир умрга қутуламан. Сингилларим билан бўладиган жанжалларга ҳам нуқта қўйилади!"\nГронг қувонч-ла жойида айланиб, мароқ билан кўзгуга боқди. Бу кўйлак унинг қоматини қанчалик бўрттириб кўрсатади! У кароват четига ўтириб, тезда кўйлакни кийди ва яна кўзгу ёнига шошилди: "Панитларда ростдан ҳам ёмон тикишмайди. Кўйлак ҳудди қуйиб қўйгандек".\nГронг кўзгу олдидан нари кетолмай чир айланди ва беҳосдан титраб кетди: "Вой Худойим-ей, ахир бу беҳаёликнинг ўзи-ку! У шунчалик тор..."\n"Меҳмонлар нима деб ўйлайди?" - бу нарса хаёлига келганида Гронг уятдан лоладай қизариб кетди. У никоҳ маросимида куёв ёнида ўтиргани, кўплаб нигоҳлар ўзига қаратилганини тасаввур қилиб, меҳмонлар чеҳрасида ҳозирданоқ таъна аломатларини кўрди.\nБошқа тарафдан олинса, кўйлакни танлаган, бир неча соатдан сўнг унинг эри бўлмиш Чит барчасини зиммасига олган экан, у нима учун хавотирланиши керак? Агар никоҳ кўйлаги кимгадир маъқул келмаса, унга нима? Ахир меҳмонларни деб турмушга чиқаётгани йўқ-ку.\nЯна бир неча вақт Гронг шу тарзда фикр юритди. Сўнг хаёлига, агар Читга - миллионер Читга, пхуктедаги конлар соҳибига - турмушга чиқмай, ўз қўшниси, болаликдаги дўсти Дедга чиққанимда не бўларди?\nДед, албатта, бунақа кўйлак кийишига рози бўлмасди - ахир у ўз урф-одатларига оғишмай амал қилади. Бир неча марта: "Европача удумдан эси оғиб қолувчи, ярим яланғоч енгилтабиатхонимчаларни кўргани кўзим йўқ, улар аёлнинг асл латофати камтарлик ва оқилаликда, иффатини сақлашида, европача рақсларда қабул қилингандек, дуч келган биринчи одамга ўзини қучишга йўл қўймасликда эканлигини тушунмайдилар!" - деганди.\nГронг удумга кирган европа рақсларини умумий дўстлари уйида қунт билан ўрганаётган чоғида Дед билан бўлган сўнгги суҳбатини икир-чикиригача эслади. Ахир ўшанда бу нарса Дедни ғазаблантиришини, ораларидаги деярли йигирма йил давом этган дўстликни ўлдиришини хаёлига ҳам келтира олмасди у! Ортга-да йўл йўқ - бунинг учун ҳар иккиси ҳам керагидан ортиқ ғурурли!\nСўнг эса тақдир Гронгни Читга дуч қилди. У деярли ярим йил барча урф-одатларни маромига келтириб, Гронга хушомад қилиб юрди ва қизга Читни севиб қолгандек туйила бошлагач, оила қуришга келишдилар.\n"Бугун тўйим, мен эса миямни бўлмағур нарсалар билан банд қилиб ўтирибман. Ўтмиш аллақачон ортда қолган. Дед бирон идорада елкаси букчайиб ишлаб ўтиргандир, мен майин чарм қопланган юмшоқ ўриндиқли, ҳашаматли автомобилда кезиб юраман. Эрим мени муҳтожлик ва қисматнинг барча кўргуликларидан ҳимоя қилади, ойдин кечалари иккимиз денгиз бўйлаб яхтада сайр этамиз, машҳур "ўн мингталикка"кирувчи олий табақага қабул қилинаман". Гронг ушбу манзарани барча тафсилоти билан кўз олдига келтириб, ёмғирдан қутулиб қолган парвонадек бахтли ҳис этди ўзини.\nУ девор соатига кўз ташлади: ўзини тартибга солиш пайти келибди. Кўйлакни яна кияётганида - чўмилишдан сўнг ҳали атнаси ҳўлмиди ёки кескин қўл ҳаракатидандир, балки кўйлак беҳосдан чап сони ва қўлтиғи тагидан сўкилиб кетди ва юраги ёрилгудек бўлди: у шунчалик ишонч билан ўзини тайёрлаган нарсаларнинг бари рўёбга чиқармикин?\nГронг ногаҳонда англади: ҳар қандай оилали аёлнинг ҳаёти ушбу кўйлакка ўхшайди. Янгилигида чиройли, нима қилиб бўлса-да, авайлаш керак, бироқ эртами-кечми охорини йўқотади ва барчаси исталган пайтда чиппакка чиқиши мумкин. Чит унга айтган назокатли сўзлар бутун умр кафолат бўлишга ишониш қийин. Янги нарсага ошуфталик ўтгач, ишқ олови сўнса, нима бўлади? Ўшанда ҳам Читнинг муҳаббати ва садоқатига суянса бўладими?\nГронгнинг хаёллари яна Дедга қайтди. Турмушга чиққанини қанчалик оғир қабул қилади, уни бу уйда бошқа кўрмай, қанчалар қайғуга ботади! Ким-ким, аммо у Дедга тўлиқ ишониши мумкин эди - у ҳаммасини кечира оларди, ҳар қандай, ҳатто энг бемаъни қилиғини ҳам!\nТушликдан сўнг никоҳ маросими ўтадиган уйига олиб кетиш учун Чит унинг ортидан келиши керак. Бироқ, автомобиль сигнали янграганида Гронг ҳар доимгидек дераза томон отилмади. У никоҳ кўйлагини бепарвогина эгнидан ечди-да, хаёли паришон ҳолда майда-майда парчаларга бўлиб ташлади, сўнг каравотга ўзини ташлаб, юзтубан ётганча аччиқ-аччиқ йиғлади.\nИброҳим ЧОРИЕВ таржимаси.


Эркаклар ва аёллар учун сиз никох куруш учун таёрмисиз? - Tush tabiri\nАвтор tushlartabiri На чтение 3 мин Просмотров 34 Опубликовано 15.02.2020\nҲар бир одамнинг ҳаётида қандайдир муҳим қарорлар, қадамлар бўлади. Шу қарорлардан бири бу – никоҳ.\nБу жиддий қарор ва бу қарорга менинг бутун кейинги ҳаётим боғлиқ бўлади. Бу қарор ҳаётда бир марта ва умр охиригача бўлади, хато қилмаслик учун жуда еҳтиёт бўлиш лозим. Баъзи одамлар ёқмаса, бирга яшаб кета олмасак, ажрашиб бошқаси билан турмуш қураман деб ўйлашади.\nАммо камдан-кам одамлар биринчи оиласи бузилганидан кейин, иккинчиси билан бахтли бўлиш еҳтимоли камайганини билишади. Ҳалқимизда “Етти ўлчаб бир кес” деган мақол бор. Бу мақол никоҳ қурмоқчи бўлганларга ҳам тўғри келади. Никоҳ биз ўйлаганимиздан анча жиддийроқ ва чуқурроқдир.\nНикоҳ қуришдан олдин ҳар бир одам маълум соҳаларда тайёргарлик кўриши лозим. Албатта, агар тайёргарлик кўрилмаса, никоҳ қуриб бўлмайди демоқчи емасмиз, аммо никоҳга тайёргарлик кўриб, етукликка еришган одамга осонроқ бўлади.\nНикоҳ етукликка еришиш учун емас, балки етук инсонларга мукаммаллашиш учундир. Нима ўйлайсиз қайси соҳаларда биз никоҳ қуриш учун тайёргарлик кўришимиз зарур?\n– тўйдан олдин ёшлар шифокор билан учрашиб, маслаҳатлашса, жуда яхши бўлади. Шу орқали улар ҳар хил тушунмовчиликларнинг олдини олган бўлади.\n– бошқа инсонлар билан муносабат қуришни билиш ва бунга тайёр бўлиш. Дўстлашишни, яхши дўст бўлишни билиш керак, бу никоҳдаги ер ва хотин ўртасидаги муносабатга ҳам тегишли. Ёш йигит/қиз катталар билан ҳам, кичиклар билан ҳам муомала қилишни билиши керак. Улар турли вазиятларга сабр-тоқат қилиб мослашиши, керак бўлса, ўзгариши ва муросага келиши зарур. “Бошқалар сенга қандай муносабатда бўлишини истасанг, уларга ҳам шундай муносабатда бўл”.\n– кечиримли бўлиш, ҳар қандай вазиятда ўзини қандай тутишни билиш, ўз хатти-ҳаракатлари учун жавоб бериш. Ҳар бир гапни ўйлаб гапириш, гапирганда қўллаётган сўзларига еътибор бериш керак.\n– ўз ҳис-туйғуларини жиловлашни билиш. Ўз ҳис-туйғуларини тўғри ифодалаш, бошқаларникини еса қабул қилишни билиш зарур. Ишдан кайфияти бузилиб уйга қайца, аламини бошқалардан олмаслиги керак. Ерини/хотинини айблаб, унга танқид билан ташланмасдан, фикрини тўғри ифодалаши керак: “Сен мени хафа қилдинг” емас, балки “Мен хафа бўлдим, бу … мени ранжитди…”.\n– Оиланинг молиявий муҳтожлигини таъминлаш, бу йигит кишининг жавобгарлигидир. Тўй бир кунда ўтади кетади, аммо хаёт давом етади. Сиз оила қурганингиздан сўнг уларни моддий тарафдан таминлай оласизми? Сабаби моддий муҳтожлик хам оиладаги келишмовчиликларни биридир. Шунинг учун ёшлар никоҳдан аввал бирон бир касбга ёки хунарга ега бўлсалар бу ҳам бахтли оила қуришнинг бир калитидир.\nБу соҳалардан биронтасида тайёр бўлмаслик, никоҳга ўз таъсирини ўтказмай қолмайди. Бу одамлар ушбу қобилиятларсиз турмуш қура олмайди ва улар никоҳда бахтга ериша олмайди дегани емас. Оиладаги бахт вақт талаб қилади. Шуни билинки юқорида санаб ўтилган соҳалардаги тайёргарликлар, бу сизнинг бахтли оила қуришингиз учун қўйилган илк қадамлар бўлиб хизмат қилади.